EMART lancar promosi Aidilfitri, Gawai

ALEXANDRA LORNA

KUCHING: Sempena musim perayaan Hari Raya Aidilfitri dan Gawai Dayak, Pasar Raya Emart & Emart Xpress telah melancarkan beberapa siri promosi harga rendah yang bermula semalam sehingga 4 Jun 2020.

Semua pelanggan dialu-alukan untuk membeli-belah di Pasar Raya Emart & Emart Xpress di mana pelbagai jenis barangan perayaan seperti sayur-sayuran, buah-buahan, kacang, minuman, makanan dalam tin, makanan ringan dan hamper juga telah disediakan untuk pembelian pelanggan.

Bagi memberi tawaran termurah kepada semua pelanggan yang dihargai, promosi panas barang perayaan untuk kedua-dua musim perayaan iaitu Hari Raya Aidilfitri dan Gawai Dayak kini sedang dianjurkan di semua pasar raya Emart!

Bertepatan dengan slogan Emart, “Lebih Jimat, Lebih Selamat, Hanya di Emart”, pasaraya ini turut mementingkan keselamatan dan kesihatan pembeli mereka.

Emart bukan sahaja menyediakan barangan perayaan dengan harga berpatutan, mereka juga mengikut garis panduan (SOP) yang telah ditetapkan oleh kerajaan.

Antara garis panduan yang telah dilaksanakan adalah pemakajan topeng muka, jarak anti-sosial 1m, pemeriksaan suhu badan, pencucian tangan dan juga hanya pintu masuk utama yang dibuka untuk memastikan pemeriksaan setiap pelanggan dapat dipantau.

Tujuan demikan adalah untuk memastikan keselamatan setiap pembeli Emart.

Menurut penyataan terkini Kerajaan mengenai Perintah Kawalan Pergerakan Bersyarat (PKPB), waktu operasi Emart telah dilaraskan dari tarikh 12 Mei hingga 9 Jun 2020.

Jadual operasi adalah seperti berikut iaitu Emart Matang, beroperasi bermula 8 pagi hingga 10 malam Emart Batu Kawa (7am – 10pm), Emart Xpress Sukma Ria (9am – 9pm), Emart Xpress Demak Laut  (9am – 9pm), Emart Tudan, Miri (9am – 10pm), Emart Riam Miri (9am – 10pm), Emart Bintulu (9am – 10pm) dan  Emart Batu Niah (7am -7pm).

Selain itu, semua penyewa pasaraya Emart telah mula beroperasi mulai tarikh 12 Mei 2020 dari jam 9 pagi hingga 10 malam kecuali kedai Salun Rambut, Salun Kecantikan, Pusat Urut & Pusat Boling masih akan kekal tutup.

Bahagian pasar segar Emart juga akan beroperasi dari jam 7 pagi hingga 10 malam setiap hari.

Untuk mengetahui maklumat lanjut sila layari Facebook Emart Malaysia di https://www.facebook.com/EmartMY/.

Emart mengucapkan Selamat Hari Raya Aldilfitri dan Gawai  Dayak kepada semua.

See author's posts


PBB MOSCAR pergiatkan lagi pensanitasian

MARUDI: Pegawai Bomba Bantuan (PBB), Pasukan Mencari dan Menyelamat Gunung dan Gua (MOSCAR), Mulu mempergiatkan operasi sanitasi awam (epi–Centre) di dua lokasi iaitu di kuarters Sekolah Kebangsaan (SK) Batu Bungan, Kampung Mulu, Mulu dan Pulau, Kampung Melinau Mulu semalam.

Ketua Jabatan Bomba dan Penyelamat Malaysia Zon 6 Miri, Law Poh Kiong dalam kenyataan beliau, operasi sanitasi di kuarters SK Batu Bungan, Kampung Mulu bermula 3.00 sehingga 4.00 petang dengan keluasan sanitasi 3,776 kaki persegi.

Sementara operasi sanitasi di Pulau, Kampung Melinau Mulu bermula 4.15 sehingga 4.45 petang dengan keluasan sanitasi 288 kaki persegi.

Operasi sanitasi di kedua-dua lokasi dilakukan di bahagian luar dan dalam bagi memastikan kawasan berkenaan dalam keadaan selamat dan bersih.

Seramai empat anggota PBB MOCSAR terlibat dalam operasi sanitasi tersebut diketuai Komander Operasi PBB Kenneth Simon, PBB Undi Mamat, PBB Harvey Faizer Joseph dan PBB Patrick Mani.

Oleh JIKU JUGUONG

See author's posts


15 laluan di Kota Samarahan ditutup

KOTA SAMARAHAN : Lebih kurang 15 laluan jalan masuk dan keluar di Taman
Desa Ilmu dan Taman Unigarden di sini mula ditutup semalam bagi memberi laluan
kepada aktiviti pengesanan kes secara aktif di kawasan berkenaan.

Pesuruhjaya Polis Sarawak Datuk Aidi Ismail berkata, penutupan itu
bagaimanapun bukanlah Perintah Kawalan Pergerakan Diperketatkan (PKPD) tetapi
hanya mengawal rapi pergerakan keluar dan masuk penduduk.

“Ini bagi membolehkan aktiviti pengesanan kes secara aktif ke atas individu
yang mempunyai kontak rapat dengan kes Covid-19 dapat dijalankan dengan lebih
lancar.

“Pihak polis turun padang bagi membantu Kementerian Kesihatan Malaysia
(KKM) yang membuat saringan dari rumah ke rumah di dua lokasi ini dengan
bertindak mengawal ketat pergerakan penduduk,” katanya kepada pemberita
semalam.

Menurut Aidi, bermula semalam hingga 30 April nanti, orang luar tidak akan
dibenarkan masuk di dua lokasi berkenaan.

Tegasnya, hanya penduduk yang ada urusan penting atau keluar untuk bekerja
sahaja dibenarkan keluar dan masuk di lokasi ini.

Beliau memberitahu seramai 202 pegawai dan anggota polis Sarawak yang akan
terlibat dalam operasi tersebut di dua lokasi berkenaan.

Aidi turut menegaskan penduduk di kedua-dua lokasi itu telah dimaklumkan
sebelum penutupan jalan dilakukan dan tidak timbul isu penutupan secara
mengejut.

Sementara itu, Mohd Amirul Samad, salah seorang penduduk di Taman Uni
Garden berkata, beliau ada mendengar tentang berita penutupan jalan akan
dilakukan di kawasan kediamannya.

“Ya, saya ada mendengar tentang perkara ini, dan jika ia adalah untuk
tujuan yang baik, kami sebagai penduduk di sini perlu akur.

“Dengan adanya operasi seperti ini, saya harap kawasan ini akan dapat
dibersihkan daripada penularan wabak Covid-19,” katanya.

Surina Mustapha, yang juga penduduk di taman perumahan tersebut berkata,
beliau ada melihat berita tentang penutupan jalan itu tular di media sosial
beberapa hari lalu.

“Tetapi, ada yang mengatakan bahawa ini adalah berita palsu dan saya agak
terkejut juga apabila melihat beberapa jalan di kawasan taman ini mula ditutup.

“Tidak dinafikan juga memang ada rasa panik tetapi saya berharap aktiviti
pengesanan secara aktif yang dilakukan ini dapat berjalan dengan lancar dan
keadaan akan pulih seperti sedia kala.

Menurut Surina, pengumuman berkenaan dengan aktiviti pengesanan secara
aktif ini juga telah dilakukan secara bergerak semalam di lorong kediamannya.

Jabatan Kesihatan Negeri Sarawak (JKNS) melalui Pejabat Kesihatan Bahagian
Samarahan akan menjalankan aktiviti pengesanan secara aktif kes Covid-19 di dua
lokasi di Kota Samarahan pada 27 hingga 30 April ini.

Menurut Menteri Kesihatan, Datuk Seri Dr Adham Baba dalam satu kenyataan
Ahad lalu, dua lokasi tersebut melibatkan Taman Desa Ilmu dan Taman Unigarden.

Aktiviti ini katanya akan dijalankan dengan kerjasama pelbagai agensi
seperti Pejabat Residen Bahagian Samarahan, polis, RELA, Kementerian Kerajaan
Tempatan dan Perumahan Sarawak dan lain-lain.

Beliau dipetik berkata, pihaknya menyediakan 50 pasukan dengan dua petugas
bagi setiap pasukan untuk mengendalikan proses saringan atau mengenal pasti kes
aktif dari rumah ke rumah.

See author's posts


Tender bina Jalan Kuching-Bau dkeluar April depan

BAU: Tender untuk pembinaan jalan raya yang menghubungkan Kuching-Bau akan dikeluarkan April tahun depan.

Premier Sarawak, Datuk Patinggi Tan Sri Abang Johari Tun Openg berkata, projek dengan kos RM100 juta itu dijangka siap dalam masa tiga tahun.

“Kita akan molah jalan Kuching-Bau kedak (macam) jalan di Malaya (Semenanjung). Jangan maok kalah dengan sidaknya. Kita mesti kedak Malaya,” katanya pada program Sarawakku Sayang di Pekan Warisan Siniawan, di sini hari ini.

Katanya, Jalan Kuching-Bau akan dibangunkan sebagai kawasan hab pelancongan.

Jalan raya yang menghubungkan Kuching-Bau ini dinaik taraf kepada jalan raya berkembar dua hala. Ia dibina bagi meningkatkan perhubungan antara kedua-dua kawasan terbabit.

Sementara itu, Ahli Dewan Undangan Negeri (ADUN) Serembu, Miro Simuh berkata pada masa ini, jalan raya di Bau-Kuching berada pada tahap kritikal .

“Kapasiti penggunaan jalan ini begitu tinggi sekali. Lebih daripada 4,000 kenderaan menggunakan kawasan ini setiap hari.

“Dalam pada itu, kemalangan juga berlaku setiap minggu. Sesetengah kemalangan ini meragut nyawa,” katanya yang juga Ketua Pergerakan Pemuda Parti Pesaka Bumiputera Bersatu (PBB).

Katanya, keadaan seperti ini memaksa mereka untuk mendapatkan dana dari kerajaan negeri supaya projek menaik taraf jalan raya iaitu jalan lama Kuching-Bau ini dapat dipercepatkan.

“Ini bukan sahaja untuk merancakkan lagi aktiviti ekonomi penduduk bahkan untuk menjamin keselamatan pengguna yang menggunakan jalan raya ini,” katanya.

Oleh NUR AIN OTSMAN

See author's posts


Nancy meneruskan kempen di Lundu

LUNDU: Calon GPS-PBB Parlimen Santubong, Dato Sri Nancy Shukri meneruskan jerayawara hari ketujuh untuk memenangi hati rakyat di kawasannya di Tanjong Datu hari ini.

Beliau mengambil kesempatan menemui seramai mungkin penduduk kerana ia kawasan baharu ditandinginya setelah berpindah dari kerusi Parlimen Batang Sadong.

Beliau berpeluang bersama penduduk di sini dari pukul 9 pagi.

“Semangat juang mereka adalah kekuatan inspirasi kamek. Haritok kamek berpeluang bersama dengan anakanda, ADUN Tanjong Datu, Azizul Annuar bersama dengan jentera Parti GPS ranting Kampung Sempadi, Lundu dalam Program Bersama Pemimpin,” katanya.

Nancy turut menzahirkan ucapan terima kasih kepada semua yang hadir memberi sokongan dan solidariti kepadanya dalam usaha untuk mengekalkan Parlimen P193 Santubong ini sebagai kubu kuat GPS.

“InsyaAllah, dengan semangat yang kitak tunjukkan semua tok, kamek percaya bahawa kekuatan dan kerjasama kita semua mampu memenangi Pilihan Raya Umum ke-15,” katanya.

Pada hari ini, jerayawara Dato’ Sri Nancy bermula dengan program Cintailah Sungai Kita anjuran Pemuda PBB Kampung Belia (Belia Kampung Sempadi /Beruan) di Dewan Masyarakat Sempadi, selepas itu Program Bersama Pemimpin (Zon Sempadi) di Dewan Masyarakat Sempadi.

Dalam pada itu, pada sebelah petang beliau hadir untuk Program Bersama Pemimpin Zon Sematan di Dewan Chung Hua Sematan, jerayawara di Pasar Sematan dan Santai di Rumah Panjang Pueh di Kampung Sebat Baru, Sebat Melayu, Sebat Dayak dan Kampung Pueh.

Selain itu, untuk sebelah malam, beliau menunaikan solat berjemaah di Masjid Kampung Sekambal.

Oleh NUR AIN OTSMAN

See author's posts


Kos projek penyenggaraan Lebuhraya Pan Borneo dimuktamadkan hujung tahun ini

KUALA LUMPUR: Kementerian Kerja Raya kini dalam proses perolehan bagi memuktamadkan skop dan kos projek penyenggaraan Lebuhraya Pan Borneo Sarawak yang diijangka dapat diselesaikan pada hujung tahun ini.

Menteri Kerja Raya Datuk Seri Alexander Nanta Linggi berkata, kerja-kerja penyenggaraan akan dijalankan oleh syarikat yang mendapat kelulusan Kementerian Kewangan selama tempoh tiga tahun bermula dengan penyerahan pakej yang telah siap secara berperingkat.

“Bagi memastikan kesinambungan penyampaian perkhidmatan kerajaan, pakej yang sudah siap akan disenggara oleh konsesi penyenggaraan jalan persekutuan sedia ada. Perkara ini bagi memastikan keselamatan dan keselesaan pengguna jalan raya terjamin sehingga kontrak baharu ditandatangani,” katanya pada sesi soal jawab di Dewan Rakyat, malam tadi.

Beliau menjawab soalan Yusuf Abd Wahab (GPS-Tanjong Manis) yang ingin tahu status terkini projek Lebuhraya Pan Borneo di Sarawak dan sama ada kerja penyenggaraan selepas tamat pembinaan akan diswastakan serta bagaimana syarikat itu akan dilantik.

Menjawab pertanyaan berkenaan Alexander berkata fasa satu projek  Lebuhraya Pan Borneo Sarawak, melibatkan pakej kerja Teluk Malano ke Sematan telahpun siap pada 2019, manakala status kemajuan sehingga April 2023 melibatkan baki 10 pakej dari Sematan ke Miri kini mencapai 94 peratus siap.

“Hampir keseluruhan jajaran akan siap November 2023 kecuali beberapa seksyen di Miri yang perlu direka bentuk semula dan hanya dapat disiapkan 2025.

Sementara itu, Alaxendar berkata, Jabatan Kerja Raya (JKR) ketika ini mengguna pakai kaedah ‘Ujian Tanpa Musnah’ dalam menentukan kualiti turapan atau pembaikan jalan yang telah dilaksanakan di sesuatu kawasan.

Katanya kaedah ini adalah sebahagian daripada langkah JKR dalam melaksanakan audit selepas satu-satu kerja penurapan jalan dilakukan.

“Melalui kaedah ini, kualiti turapan dapat dipantau secara terus di tapak dan tidak perlu lagi perlu mengambil sampel ujian untuk dibawa ke makmal.

“Ini antara beberapa langkah yang perlu diambil untuk memastikan standard jalan raya di negara ini adalah yang terbaik,” katanya. – Bernama

See author's posts


Sokongan padu kepada PKS, rakyat

KUALA LUMPUR: Kerajaan membuktikan bahawa ia melakukan sedaya mungkin dalam usaha menyokong rakyat, kumpulan yang terjejas dan perusahaan kecil dan sederhana (PKS) dengan meletakkan asas yang kukuh menerusi sokongan kewangan dan inisiatif menyeluruh.

Di bawah Pelan Pemulihan Ekonomi (ERP) jangka pendek, Perdana Menteri Tan Sri Muhyiddin Yassin semalam mengumumkan 40 inisiatif bernilai RM35 bilion yang mana sebahagian besarnya disasarkan bagi jaminan pekerjaan termasuk yang berada dalam ekonomi gig, kemahiran semula dan membantu aliran tunai bagi perniagaan.

Antara lainnya, kerajaan akan memudahkan dasar bagi menyokong pertumbuhan ekonomi gig dan kebajikan pekerja dalam sektor ini.

Ini akan dilakukan menerusi padanan geran bernilai sehingga RM50 juta bagi platform ekonomi gig yang menyumbang bagi pekerja yang mencarum di bawah Skim Bencana Pekerjaan PERKESO sehingga RM162 dan Skim i-Saraan KWSP sehingga RM250 setahun.

Ia juga akan menyediakan peruntukan kepada Perbadanan Ekonomi Digital Malaysia (MDEC) sebanyak RM25 juta bagi program Global Online Workforce (GLOW) yang menyediakan kepada pelanggan antarabangsa ketika bekerja dari rumah.

Dalam usaha menggalakkan perusahaan mikro dan PKS menggunakan perkhidmatan digital, kerajaan bersama dengan sektor swasta akan membiayai usaha ini menerusi geran padanan bernilai RM140 juta. – Bernama

See author's posts


Art Jamila menangi Pertandingan Melukis Poster

 KUALA
LUMPUR: Untuk menghasilkan sebuah lukisan, seorang remaja autisme, Wan
Jamila Wan Shaiful Bahri, 17, terpaksa menonton pelbagai saluran berita
tempatan dan antarabangsa bagi memahami situasi berkenaan penularan pandemik
COVID-19.

Keputusan itu diambil berikutan Wan
Jamila atau lebih dikenali secara profesional sebagai Art Jamila menghadapi
kekangan untuk keluar dari rumah akibat penguatkuasaan Perintah Kawalan
Pergerakan (PKP).

Ibunya, Noorhashimah Mohamed
Noordin, 58, berkata secara tidak langsung tindakan itu akan memberi
inspirasi kepada anak istimewanya itu dalam menggambarkan imej yang bermain di
minda seterusnya diterjemahkan di atas kanvas putih.

“Adalah penting untuk Art Jamila
memahami apa yang sedang berlaku dan kenapa tidak dapat menghabiskan masa di
luar rumah seperti dahulu agar lukisan yang dihasilkan menepati matlamat yang
dikehendaki.

Tambahan pula, seorang pengikut di
laman Facebooknya sedang menanti-nantikan karya terbaharunya mengenai pandemik
tersebut,” katanya kepada Bernama.

Ternyata usaha Art Jamila berbaloi
apabila lukisannya yang bertajuk Our Heroes Series 1 itu berjaya memenangi
tempat pertama dalam pertandingan melukis poster yang dianjurkan Artdialogo
Asia dengan kerjasama The Children Are Painting The World Social Fund yang
berpangkalan di Kazakhstan, pada 5 Mei lepas.

Mengambil tema, ‘A Salute To All
Frontliners Around The World’, lukisan akrilik Art Jamila memberikan gambaran
pengorbanan barisan hadapan yang bekerja tanpa lelah sepanjang masa bagi
membantu menangani penularan pandemik COVID-19.

Lebih menarik, Art Jamila adalah
satu-satunya pelukis autistik dan berjaya mengalahkan peserta dari Korea
Selatan, Kazakhstan, Lubnan dan Filipina di bawah Kategori B, yang terbuka
untuk peserta berusia 13 hingga 19 tahun,

“Sudah tentu saya gembira dan bangga
malah Art Jamila juga sangat teruja dengan kemenangannya itu dan terus
menghasilkan lukisan sedemikian sehingga hari ini,” katanya.

Mengulas lanjut, Noorhashimah
berkata Art Jamila mengambil tempoh seminggu untuk menyiapkan keseluruhan
lukisan mengikut gambaran yang telah diperoleh hasil daripada pengamatannya
itu.

“Dia melihat ada ramai doktor,
pesakit, hospital dan bermacam-macam lagi. Dia juga menggunakan warna-warna
biru dan hijau dalam konteks karya ini bagi mewakili barisan hadapan,” katanya.

Noorhashimah berkata, Art Jamila akan menyampaikan apa yang terbuku di hati dan perasaan
serta memori indah dalam hidupnya melalui coretan dalam kanvas putih sebagai
satu medium utamanya untuk berkomunikasi.

Dengan kemenangan itu juga, lukisan
akrilik Art Jamila akan dipamerkan secara digital dan diterbitkan di laman
Facebook Artdialogo Asia dan The Children Are Painting The World Social Fund
sebagai sebahagian daripada Kempen Penyembuhan Dunia Bersama, yang dilancarkan
pada 8 Mei lepas.

Terus menuju ke hadapan, nama Art
Jamila juga telah disenarai pendek dalam pertandingan melukis di peringkat
global yang dilancarkan The Indian Council for Cultural Relations (ICCR) yang
bertemakan ‘United Against Corona-Express Through Art’.

Dalam pertandingan itu, Art Jamila mempertaruhkan lukisan akriliknya yang bertajuk “Our Heroes Series 3” dan bakal bersaing hebat dengan pelukis amatur dan profesional dari seluruh dunia.–Bernama

See author's posts


Tingkat kesedaran penjagaan alam sekitar

MIRI: Persatuan Wartawan Utara Sarawak (NSJA) akan menganjurkan program pembersihan terumbu karang, Ops Pukat Jaring Hantu di Taman Negara Marin Miri-Sibuti bersempena dengan Hari Sarawak pada 22 Julai akan datang.

Penganjuran program kali ketiga itu mendapat sokongan daripada Menteri Pengangkutan Sarawak Datuk Lee Kim Shin yang mana beliau turut menyumbang RM5,000.00 untuk tujuan tersebut.

Pengerusi pegelola Choa Yee Hui berkata, program yang telah dijadualkan pada 19 April sebelum ini, disebabkan untuk mematuhi Perintah Kawalan Pergerakan terpaksa ditundakan ke tarikh baharu iaitu 22 Julai ini.

“Kami akan memastikan segala Prosedur Operasi Standard (SOP) yang telah ditetapkan dipatuhi dan mengehadkan jumlah peserta iaitu tidak melebihi 30 orang,” katanya dalam satu kenyataan di sini.

Choa berkata, program tersebut diadakan bertujuan bagi melindungi kehidupan marin dan kebersihan dasar laut di perairan Miri.

Program itu dianjurkan dengan kerjasama Jabatan Bomba dan Penyelamat Malaysia (JBPM) Zon 6 Miri, Co.Co Dive Miri, Borneo Ghost Nets Hunter, Future Ocean Borneo dan Sarawak Forestry Corporation.

Pada tahun lepas, penganjuran dua kali program operasi pembersihan terumbu karang itu berjaya membersihkan sebanyak 330 kilogram pukat hantu.

Sementara itu, Presiden NSJA, Andy Jong Wan Joon memberitahu tujuan NSJA menganjurkan program itu untuk mengambil langkah mempertingkatkan kesedaran awam terhadap penjagaan alam sekitar, khususnya membersihkan pukat hantu dan sisa-sisa sampah di kawasan dasar laut taman negara marin itu.

“Taman Negara Marin Miri-Sibuti telah dikenal pasti berdepan ancaman sisa pukat yang serius serta dikhuatiri boleh menjejaskan kehidupan marin di kawasan berkenaan.

“Justeru, kita tidak boleh membiarkan ancaman ini merosakkan alam sekitar kita dan keindahan di dasar laut, sebaliknya ia perlu dipulihara, bukan sahaja untuk kelangsungan taman laut kita tetapi juga untuk industri pelancongan kita,” katanya.

See author's posts


Jual ikan secara ‘live’ di FB

AKHIR-akhir ini, perniagaan atas talian mendapat sambutan luar biasa sehinggakan ramai yang beralih ke bidang ini.

Mana tidaknya, sejak tercetusnya Covid-19 di Malaysia pada tahun 2020, ramai peniaga dan penjaja yang terkesan, terutama sejak pelaksanaan Perintah Kawalan Pergerakan (PKP) pada 18 Mac tahun lalu.

Dalam usaha memastikan kelangsungan jualan, ada peniaga mengambil inisiatif menggerakkan perniagaan secara dalam talian termasuk menerusi FB Live.

Seorang penjual ikan segar, Jack Chung yang menjual hasil laut menerusi FB Live berkata, perniagaan dalam talian yang dilakukannya jauh lebih baik berbanding jualan secara langsung.

“Saya mula menjual ikan menerusi FB Live sejak PKP dilaksanakan. Tidak dinafikan beniaga dalam talian lebih bagus berbanding berniaga macam biasa kerana ada orang tidak mahu keluar rumah ekoran penularan pandemik COVID-19.

“Syukur, dengan cara ini jualan ikan segar mendapat sambutan yang sangat baik daripada pelanggan,” katanya ketika ditemui di Tamu Dato Haji Ahmad Lai di Luak Bay di sini.

Chung membuat siaran langsung menerusi akaun FB miliknya iaitu “Ikan fish” yang kini mempunyai lebih 2,000 pengikut.Katanya, memasarkan hasil laut menerusi cara itu bukan sahaja memberi keuntungan, malah pelanggan dapat membeli ikan lebih murah dari harga pasaran.“Ketika membuat live, saya akan menjelaskan kepada penonton, jenis ikan atau hasil tangkapan laut, kesegaran ikan hingga harga yang ditawarkan,” ujarnya.

Menurutnya, ikan atau hasil laut lain yang ditempah pelanggan akan dihantar menggunakan khidmat penghantaran ke rumah mereka.

Chung menjual pelbagai jenis hasil laut segar seperti ikan bawal , udang, sotong, kerang dan sebagainya di tamu berkenaan sejak tiga tahun lalu.

Selain memasar hasil laut secara Live, Chung turut membantu menjual hasil tani para peniaga di tamu berkenaan.

Baginya, dengan menggunakan FB Live, ia memudahkannya untuk meningkatkan perniagaanya, sekali gus menambah pelanggan dengan cara yang praktis namun efektif.

Oleh Liong Chai Ling

See author's posts


Aktiviti sosioekonomi meningkat, impak kemenangan

KAMPUNG Long Bedian, Baram mendapat tempat keempat dalam Pertandingan Anugerah Ilham Desa (AID) pada 22 Disember 2021 diadakan di Institut Kemajuan Desa (INFRA), Selangor.

Menurut Ketua Kumpulan Kampung Long Bedian, Kaunselor Jok Eng Jok sepatutnya pertandingan ini diadakan pada 2020 bagaimanapun atas masalah penularan wabak Covid-19 maka pertandingan tersebut dilanjutkan pada Disember tahun lepas (2021).

Katanya, pertandingan ini merupakan pertandingan juara antara juara yang mana enam kampung seluruh Malaysia yang pernah merangkul juara AID sejak 2000 hingga 2015 dipertandingkan semula anjuran Kementerian Pembangunan Luar Bandar.

Enam kampung yang terpilih ialah dua kampung dari Semenanjung Malaysia iaitu Kampung Kulim Langkawi Kedah dan Kampung Peruas Raub Pahang.

Sementara empat kampung dari Sabah, Sarawak terdiri dari Kampung Batu Putih Kinabatangan dan Kampung Sinisian Kundasang Sabah, Kampung Lubuk Temiang Labuan dan Kampung Long Bedian dari Miri Sarawak yang merupakan juara AID pada 2001.

Kaunselor Jok berkata, pertandingan tersebut bertemakan ‘Komuniti Kreatif Desa Inovatif’,  yang mana kampung-kampung yang berentap dalam pertandingan tersebut mengetengahkan projek yang diilhamkan oleh penduduk kampung dengan menggunakan daya kreativiti dan inovasi mereka.

Menurut Jok, projek-projek dinilai menerusi kriteria penyediaan rekod dan pengurusan projek yang sistematik dan kemampuan projek dalam menghadapi pelbagai cabaran masa hadapan.

Jelas Jok, Kampung Long Bedian telah mengetengahkan industri perniagaan dan peruncitan melalui Kedai Berpusat.

Katanya, impak Anugerah Ilham Desa adalah untuk memberikan penghargaan dan pengiktirafan Kementerian Pembangunan Luar Bandar (KPLB) kepada warga desa yang mempunyai daya usaha untuk menggunakan ekonomi dan sosial setempat melalui projek yang kreatif dan berinovasi serta berimpak tinggi.

Jelasnya, sejak menyertai Anugrah Ilham Desa, ekonomi kampung Long Bedian semakin berkembang dan pendapatan keluarga meningkat.

Ini katanya, disebabkan penglibatan masyarakat kampung dalam pelbagai aktiviti sosioekonomi sekali gus memberi suntikan semangat kepada pekedai untuk terus bergiat aktif dalam perniagaan masing-masing.

Menurut beliau, sekarang ini ramai pekedai-pekedai runcit di Kampung Long Bedian sudah mulai mengubah keadaan perniagaan mereka.

Ada yang terlibat dalam perkhidmatan penginapan (Inap Desa), kedai makan dan ada yang mencebur diri dalam kontraktor pembinaan dalam bengkel dan menjual kraf tangan, bengkel dan jual motor dan ada pula yang membuka kedai salun dan kedai makan.

Tegas Jok, hasil kemenangan mereka yang mendapat tempat keempat, mereka membawa hadiah wang tunai RM4,000, sijil dan piala iringan.

Manakala juara dimenangi Kampung Peruas Pahang, naib juara disandang Kampung Lubuk Temiang, Wilayah Persekutuan Labuan dan tempat ketiga dimenangi Kampung Batu Puteh, Kinabatangan Sabah.

Sebagai peserta tunggal dari Sarawak, Kaunselor Jok selaku Ketua Kumpulan, Kampung Long Bedian berkata, sejak bermulanya AID pada tahun 2000, sebanyak 243 kampung telah mengambil bahagian.

Katanya, untuk AID 2020 sebanyak 15 kampung dipelawa untuk mengambil bahagian yang mana Kampung Long Bedian antara yang dipilih antara enam finalis dan dinilai oleh barisan Inspektorat yang mewakili pelbagai agensi yang berkenaan.

“Dengan mengetengahkan produk Peningkatan Ekonomi melalui Kedai Berpusat, kesan Anugerah Ilham Desa mengubah landskap ekonomi Kampung Long Bedian.

“Semakin ramai yang membuka kedai runcit dan terlibat dalam pelbagai aktiviti sosioekonomi dan kini Kampung Long Bedian merancang satu kawasan baharu untuk membina pusat perniagaan. Lebih 20 lot kedai akan didirikan,” tambah Jok.

Oleh JIKU JUUONG

See author's posts


New Delhi terus ‘dikepung’

NEW DELHI: Laluan kereta api dan lebuh raya disekat di seluruh India apabila petani melancarkan tunjuk perasaan nasional semalam bagi membantah pembaharuan peraturan sektor pertanian selepas 10 hari ‘mengepung’ ibu negara.

Puluhan ribu petani membuat sekatan di jalan memasuki New Delhi sejak 26 November lalu, berikrar untuk tidak bergerak sehingga undang-undang itu dimansuhkan.

Ia turut menjadi cabaran terbesar kepada parti Barathiya Janata (BJP), pemerintah nasionalis Hindu yang menang besar pada pilihan raya tahun lalu.

Pihak berkuasa menempatkan polis tambahan di New Delhi dan seluruh negara bagi menangani masalah memandangkan golongan petani mendapat sokongan pekerja stesen kereta api, pemandu lori, guru dan kesatuan lain.

Sekatan dan mogok itu dipolitikkan oleh BJP, yang menuduh parti pembangkang mengambil kesempatan dengan menolak langkah sama yang turut cuba dilaksanakan ketika parti itu berkuasa.

Ketua Menteri New Delhi, Arvind Kejriwal, dari Parti Common Man, mendakwa beliau ‘ditahan di rumah’ sejak semalam oleh Polis New Delhi yang dikawal oleh kerajaan nasional, selepas beliau mengunjungi tunjuk perasaan, namun dinafikan polis.

Rundingan lima kali sebelum ini antara petani dan menteri gagal mengubah undang-undang baharu yang membenarkan petani menjual hasil di pasaran terbuka termasuk rantaian pasar raya.

Namun, pendekatan itu dibantah oleh petani yang bimbang syarikat korporat akan melakukan manipulasi pasaran dan memaksa penurunan harga.

Sebelum ini, hasil tani dibeli oleh pertubuhan peladang yang dikendalikan kerajaan dengan jaminan harga minimum.-AFP

See author's posts


IATA perkenal pelan langkah berperingkat

KUALA LUMPUR: Persatuan Pengangkutan Udara Antarabangsa (IATA) mengetengahkan pelan hala tuju yang menggariskan pelaksanaan langkah berperingkat bagi biokeselamatan untuk memulakan semula sektor penerbangan susulan krisis Covid-19.

Ketua Pengarah merangkap Ketua Pegawai Eksekutif Alexandre de Juniac berkata, pelan terbabit bermatlamat untuk menyuntik keyakinan yang diperlukan oleh kerajaan bagi membuka semula sempadan masing-masing untuk tujuan perjalanan udara serta menarik semula penumpang terbabit.

Beliau menegaskan, tiada sebarang pendekatan yang dapat mengurangkan risiko dan membolehkan permulaan semula penerbangan secara selamat namun pelaksanaan pendekatan secara berperingkat di peringkat global dan dipersetujui kerajaan-kerajaan, mampu mencapai hasil yang diperlukan.

“Ini merupakan krisis paling hebat yang pernah dihadapi sektor penerbangan. Pendekatan berperingkat ini terbukti dapat seiring dengan keselamatan dan sekuriti. Malah, ia adalah langkah ke hadapan bagi aspek biosekuriti juga,” katanya dalam satu kenyataan semalam.

Pelan itu antara lainnya menggariskan langkah ketika pra-penerbangan, tindakan di lapangan terbang berlepas, dalam penerbangan dan ketibaan di lapangan terbang destinasi.

Ketika pra-penerbangan itu, IATA berkata, adalah penting untuk kerajaan melakukan langkah pengambilan data penumpang lebih awal sebelum penerbangan seperti maklumat kesihatan.

Ini diperolehi menerusi saluran yang telah diuji seperti untuk program eVisa atau kebenaran bagi tujuan perjalanan.

“Di balai berlepas, beberapa tapisan langkah perlindungan perlu dilaksanakan seperti mengambil suhu badan, sekatan terhadap akses, penjarakan sosial, penggunaan penutup hidung dan muka, pilihan khidmat layan diri untuk daftar masuk dan sistem menaiki pesawat yang berkesan.

“Sewaktu dalam pesawat, IATA turut menjangkakan pelaksanaan langkah seperti servis kabin yang dipermudah, katering atau sajian makanan yang dibungkus lebih awal bagi mengurangkan interaksi antara penumpang dan anak kapal, meningkatkan pembersihan terperinci di kabun dan mengurangkan kemungkinan penumpang berkumpul di kabin,” katanya.

Apabila tiba di lapangan terbang destinasi, langkah perlindungan yang perlu dijalankan adalah mengambil suhu badan, mempertingkat proses dan tuntutan bagasi, perakuan keadaan kesihatan dan usaha menjejaki kontak.

De Juniac berkata, pengiktirafan pendekatan global yang dipersetujui juga amat kritikal bagi membolehkan perjalanan antarabangsa dapat disambung semula dan IATA akan menghubungi kerajaan negara dengan pelan tersebut.

Menurutnya, sesi libat urus itu sebagai menyokong Pasukan Petugas Covid-19 Bagi Pemulihan Penerbangan yang dipertanggungjawabkan untuk membangunkan piawaian standard bagi membuka semula industri penerbangan secara selamat.

“Kita cuma ada masa yang singkat untuk mencapai persetujuan mengenai piawaian awal bagi menghubungkan semula dunia dan memastikan standard global ini dapat diwujudkan serta menjadi asas kejayaan usaha itu. Ini memerlukan perubahan seiring dengan kemajuan teknologi dan sains perubatan.

“Elemen asas adalah penyelarasan. Jika kita tidak mengambil langkah pertama ini secara harmoni, kita akan berdepan tahun getir apabila mendapati wujudnya perkara penting yang sepatutnya tidak diketepikan,” katanya.-Bernama

See author's posts


Tindakan dibuat atas keperluan keselamatan, kesihatan

KUALA LUMPUR: Segala bentuk tindakan yang diambil terhadap pendatang tanpa izin di negara ini adalah atas keperluan keselamatan dan kesihatan negara, kata Ketua Polis Negara Tan Sri Abdul Hamid Bador.

Beliau berkata semua negara di dunia tidak akan membiarkan pendatang tanpa izin bebas tanpa kawalan terutama ketika berdepan wabak termasuk pandemik Covid -19.

Katanya Polis Diraja Malaysia (PDRM) akan terus membantu Jabatan Imigresen dalam menguatkuasakan Akta Imigresen 1959/1963.

“Dalam tempoh Perintah Kawalan Pergerakan Pemulihan (PKPP), PDRM juga akan terus melipatgandakan usaha mengawal sempadan darat dan laut daripada terus dibolosi oleh pendatang tanpa izin, dan dalam masa sama memastikan tiada penganiayaan terhadap pendatang tanpa izin yang ditangkap,” katanya ketika dihubungi Bernama semalam.

Abdul Hamid berkata demikian ketika diminta mengulas dokumentari bertajuk ‘Locked Up in Malaysia’s Lockdown’ yang diterbitkan oleh agensi berita asing Al Jazeera.Beliau turut menegaskan laporan yang dikeluarkan oleh agensi berita tersebut yang mendakwa Malaysia melakukan diskriminasi terhadap pendatang tanpa izin itu adalah tidak tepat dan siasatan lanjut sedang dijalankan oleh PDRM.

Bernama difahamkan satu laporan polis telah dibuat oleh Jabatan Imigresen berhubung perkara itu.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani Covid -19.

Semalam, Menteri Kesihatan Datuk Seri Dr Adham Baba berkata dakwaan itu adalah tidak berasas kerana Malaysia memperkenalkan Perintah Kawalan Pergerakan untuk menyelamatkan orang ramai daripada Covid -19 tanpa mengira warganegara atau bukan warganegara.– Bernama

See author's posts


Tarikh Yang Tidak Didendangkan

DALAM bulan ini terdapat satu lagi tarikh penting bagi negeri dan negara kita, iaitu 9 Julai 1963. Apa pentingnya tarikh tersebut kepada kita? Adakah ia mempunyai signifikan tersendiri dalam sejarah Sarawak? Jawapannya adalah ya. Malah ia adalah tarikh bersejarah dalam kalendar sejarah negara kita.

Kedaulatan Sarawak

Kita biasa mengimbau tarikh-tarikh seperti 31 Ogos 1957 sebagai Hari Kebangsaan dan Hari Merdeka bagi Tanah Melayu yang disambut juga oleh kita di Sarawak. Manakala 16 September 1963 pula diraikan sebagai Hari Malaysia. Pada hari ini, kedaulatan Sarawak dikembalikan kepada rakyatnya. Di Sarawak, satu lagi tarikh istimewa untuk orang Sarawak adalah 22 Julai 1963, iaitu Hari Sarawak. Pada tarikh itu, kita mengenang hari ketika mana Sarawak mendapat hak pentadbiran sendiri. Ketiga-tiga hari tersebut diwartakan sebagai hari kelepasan am untuk Sarawak. Apa pula pentingnya 9 Julai? Tarikh ini tidak tergolong sebagai hari cuti. Apa sebenarnya makna di sebalik tarikh tersebut? Kepentingan tarikh tersebut adalah ia merupakan tarikh Perjanjian Malaysia ditandatangani. Peristiwa Perjanjian Malaysia yang ditandatangani telah berlangsung 58 tahun yang lalu.

Ke arah kemerdekaan bersama

Detik itu merupakan salah satu proses membawa Sarawak ke arah kemerdekaan bersama-sama Sabah dan Singapura.  Kita hari ini hanya tahu tentang Perjanjian Malaysia yang biasa kita singkatkan sebagai MA 63. MA 63 ini menjadi satu dokumen penting dalam pewujudan Malaysia. MA 63 ini menjadi satu daripada isu yang diperjuangkan oleh pelbagai pihak di Sarawak dan Sabah, terutama menjelang pilihan raya.  Hal ini dikatakan demikian kerana timbul rasa kurang senang segelintir pemimpin di kedua-dua buah negeri akan terhakisnya beberapa perkara dalam perjanjian ini. Isu ini tidak akan saya sentuh secara mendalam kerana hal yang sedemikian perlu satu perbincangan lebih jitu dan rasional untuk melihat isu ini dalam senario hari ini.

Tarikh ditunda

Berbalik kita ke tarikh 9 Julai 1963, dan bagaimana ia memberi makna kepada sejarah negara kita.  Setiausaha Rendah Tetap Kommonwel, Sir Saville Garner pernah menyatakan bahawa mereka mensasarkan 27 Jun 1963 sebagai tarikh menandatangi perjanjian itu.  Beliau menyatakan bahawa beberapa perkara perlu diselesaikan, termasuklah kewangan.  Beliau menambah isu kewangan merupakan isu penting kerana isu ini satu isu yang utama dalam sesebuah persekutuan seperti di Australia dan Kanada. Hal ini diakui oleh Tunku Abdul Rahman bahawa sepatutnya perjanjian itu ditandatangani pada 27 Jun 1963 tetapi telah terlambat. Kenyataan Tunku Abdul Rahman ini menunjukkan bahawa beberapa isu belum lagi selesai untuk perjanjian itu ditandatangani pada 27 Jun 1963. Antara isu yang belum dapat diselesaikan termasuklah isu kewangan dengan Singapura.  Tambahan daripada itu, isu berkenaan dengan kedudukan Sultan Brunei dan soal hasil minyak bagi Brunei juga melambatkan proses menandatangani perjanjian tersebut. Atas sebab-sebab ini, maka tarikh menandatangani perjanjian ini ditunda ke tarikh yang lain.

8 Julai 1963

Sementara itu, isu-isu mengenai Sarawak dan Sabah telah dapat diselesaikan lebih awal.  Oleh sebab itu, perwakilan kedua-dua negeri ini hanya menunggu keputusan rundingan Tanah Melayu, Great Britain, Singapura dan Brunei. Salah seorang wakil Sarawak, iaitu Datu Bandar Abang Mustapha membayangkan kemungkinan perjanjian antara Sarawak, Sabah dan Tanah Melayu akan ditandatangani lebih awal, iaitu pada 8 Julai 1963.  Namun demikian, perjanjian itu masih menunggu hasil perbincangan dengan Tanah Melayu, Great Britain, Singapura dan Brunei untuk ditandatangani sekali.

Keengganan Brunei

Akhirnya, beberapa isu dinyatakan tadi berjaya diselesaikan, dan perjanjian itu ditandatangani pada 9 Julai 1963. Harapan untuk memasuki Brunei dalam persekutuan baharu itu pula gagal. Oleh sebab itu, dokumen perjanjian itu hanya ditandatangani oleh Persekutan Tanah Melayu, Great Britain, Sarawak, Sabah dan Singapura di Malborough House, London.  Wakil-wakil yang mendatangani perjanjian ini dari Tanah Melayu ialah Tunku Abdul Rahman Putra Al-Haj, Tun Abdul Razak Hussain, Tan Siew Sin, V. T. Sambanthan, Omar Yoke Lin dan Dr. Lim Swee Aun.  Manakala pihak British pula diwakili oleh Harold MacMillan, Duncan Sandys dan Landsdowne.  Pemimpin Sarawak yang menandatangani perjanjian ini terdiri daripada Temenggung Jugah anak Barieng, Dato Bandar Abang Mustapha, Ling Beng Siew dan Abang Haji Openg serta Peguam Negeri Sarawak, iaitu P. E. H. Pike.  Sabah pula diwakili oleh Datu Mustapha Datu Harun, Donald A. Stephens, W. K. H. Jones, Khoo Siak Choo, W. S. Holley dan G. S. Sundang.  Wakil-wakil Singapura pula ialah Lee Kuan Yew dan Goh Keng Swee.

Pemimpin berwibawa Sarawak

Pemimpin Sarawak yang dipilih menandatangani merupakan pemimpin berwibawa dan berpengaruh di Sarawak.  Temenggong Jugah ialah pemimpin Iban tradisional yang dihormati bukan sahaja oleh kaumnya, tetapi pemerintah British.  Beliau juga ialah Presiden Parti Pesaka Anak Sarawak.  Dato Bandar Abang Haji Mustapha pula merupakan pemimpin berpengaruh dalam kalangan penduduk Sarawak, khususnya di Bahagian Pertama Sarawak.  Dato Bandar Abang Mustapha juga ialah presiden bagi Parti Negara Sarawak (PANAS).  Beliau dipandang tinggi oleh pemerintah British kerana jasanya yang besar  membantu pembangunan pentadbiran Sarawak.  Ling Beng Siew pula nama yang agak kurang dikenali tetapi beliau merupakan peniaga yang berjaya dan berpengaruh di Sibu.  Beliau juga ialah Presiden bagi Sarawak Chinese Association (SCA).  Abang Openg pula salah seorang pemimpin Melayu Kuching yang berpengaruh, dan amat berpengalaman dalam urusan pentadbiran Sarawak serta penyokong Malaysia.  P. E. H. Pike, seperti dinyatakan awal tadi ialah peguam bagi Kerajaan Negeri Sarawak.

Ke London

Rombongan Sarawak ini terbang ke London pada 6 Julai 1963 dengan menaiki pesawat Malayan Airways.  Hanya P. E. H. Pike tidak mengikuti rombongan tersebut kerana beliau telah berada di London lebih awal. Bersama-sama dalam rombongan Sarawak ke London ialah rombongan daripada Tanah Melayu, iaitu Tunku Abdul Rahman bersama wakil-wakil Tanah Melayu yang lain, iaitu Menteri Pos dan Telekom, T. V. Sambathan dan wakil Tanah Melayu ke Washington, Omar Yoke Lin.  Mereka sampai di London pada hari Ahad, iaitu 7 Julai 1963. Setiba mereka di London, mereka telah disambut dalam majlis mengalu-alukan kedatangan mereka oleh Duke of Devonshire dan Persuruhjaya Tinggi Tanah Melayu, Tengku Ya’acob.

“Hidup Malaysia”

Selepas menandatangani perjanjian itu rombongan Sarawak ini amat berharap Brunei akan menyertai Malaysia pada masa akan datang.  Rombongan ini berlepas pulang dari London ke Sarawak melalui Singapura, dan tiba di Sarawak pada 13 Julai 1963.  Di Lapangan Terbang Kuching, mereka disambut oleh penyokong pro-Malaysia daripada PANAS dan Perikatan Sarawak. Penyokong-penyokong pro-Malaysia ini juga melaungkan slogan “Hidup Malaysia” dan “Merdeka Malaysia.”

Bantahan Indonesia, Filipina

Walaupun perjanjian ini dipersetujui oleh semua pihak yang bergabung, namun ia menghadapi cabaran besar apabila persetujuan tentang tarikh pembentukan Malaysia pada 31 Ogos 1963 telah dipinda kerana bantahan daripada Indonesia dan Filipina. Indonesia dan Filipina mahu Pertubuhan Bangsa-Bangsa Bersatu membuat tinjauan di Sarawak dan Sabah.

Secara kesimpulannya tarikh tersebut memberi makna besar kepada sejarah pembentukan Malaysia yang menghadapi cabaran bukan sahaja dari Indonesia dan Filipina, tetapi untuk mematerikkannya juga mengambil masa yang panjang.

See author's posts


AstraZeneca bebas bahan terlarang

JAKARTA: AstraZeneca mengesahkan vaksin Covid-19 keluarannya tidak mengandungi bahan terlarang, khususnya daripada unsur babi.

Ini sekali gus menyangkal dakwaan sesetengah pihak di Indonesia bahawa vaksin itu tidak halal dari segi syariah.

Majlis ulama tertinggi Indonesia dalam laman webnya pada Jumaat mendakwa vaksin itu ‘haram’ kerana proses pembuatannya menggunakan bahan daripada haiwan tersebut.

Bagaimanapun, majlis itu meluluskan penggunaan vaksin AstraZeneca memandangkan keadaan darurat wabak.

Jurucakap AstraZeneva di Indonesia, Rizman Abudaeri berkata vaksin tersebut tidak menggunakan atau bersentuhan dengan produk berasal daripada babi atau haiwan lain dalam semua peringkat proses pembuatannya.

Majlis ulama dan agensi ubat-ubatan Indonesia tidak memberikan sebarang reaksi berkaitan perkara tersebut.

Pihak berkuasa Indonesia pada Jumaat meluluskan penggunaan vaksin AstraZeneca.

Indonesia salah satu negara paling tinggi jumlah jangkitan di Asia dengan 1.455 jua kes dan lebih 39,000 kematian.-Bernama

See author's posts


PM Thailand bimbang perjudian dalam talian

BANGKOK: Perdana Menteri Thailand Prayut Chan-o-cha telah mengarahkan tindakan tegas diambil untuk menangani perjudian dalam talian dan menyekat akses orang ramai daripada memasukinya, lapor agensi berita Thai (TNA).

Jurucakap kerajaan Anucha Burapachaisri berkata perdana menteri mengeluarkan arahan tersebut kerana bimbang perjudian dalam talian yang boleh diakses orang ramai melalui banyak saluran yang mudah dan menimbulkan masalah sosial.

Perdana menteri menyasarkan iklan perjudian dan aktiviti berkaitan perjudian yang mengikat golongan muda, kata jurucakap itu.

Menurutnya, pada 23 September Kementerian Ekonomi dan Masyarakat Digital, Suruhanjaya Penyiaran dan Telekomunikasi Nasional dan Pejabat Polis Diraja Thailand meminta semua penyedia perkhidmatan internet dan pengendali telefon bimbit untuk menyekat akses ke 1,202 laman web perjudian dalam masa 15 hari.

Mereka yang gagal mematuhinya akan didakwa di bawah Akta Jenayah Komputer. Kajian mendapati bahawa penjudi lebih cenderung ketagihan dan kehilangan lebih banyak wang kepada perjudian dalam talian daripada perjudian luar talian kerana sekatan yang lebih rendah. Oleh itu, semua pihak harus bergabung untuk menghapuskan laman web perjudian secara serius, kata Anucha.- Bernama

See author's posts


710 dikurnia Pingat Perkhidmatan Setia

KUCHING: Seramai 710 penerima dikurniakan Pingat Perkhidmatan Setia daripada 35 jabatan dan agensi.

Menurut Jabatan Penerangan Sarawak dalam satu siaran Facebook, 29 daripada 35 agensi dan jabatan yang terlibat adalah daripada Kerajaan Negeri manakala enam dari Kerajaan Persekutuan.

Katanya, Penganugerahan Pingat Perkhidmatan Setia adalah bertujuan memberi penghargaan kepada anggota Perkhidmatan Awam Sarawak dan Perkhidmatan Awam Persekutuan di atas sumbangan mereka yang tidak ternilai kepada pembangunan negeri ini dengan perkhidmatan yang berkualiti serta berintegriti sepanjang tempoh perkhidmatan.

“Pengurniaan Pingat Perkhidmatan Setia tersebut telah disempurnakan oleh Premier Sarawak Datuk Patinggi Tan Sri Abang Johari Tun Openg berkata di Ra’ia Hotel and Convention Centre, di sini, hari ini (semalam),” katanya.

Sejarahnya, dalam pentadbiran moden di Sarawak yang diperkenalkan pada era pemerintahan Brooke, sebagai penghargaan dan pengiktirafan ke atas ketaatsetiaan pegawai-pegawainya, pemerintahan Brooke telah menganugerahkan pingat ‘Long Service Decoration’ ia diberikan kepada pegawai-pegawai yang telah lama berkhidmat serta menunjukkan mutu perkhidmatan yang cemerlang.

Seterusnya, mulai tahun 1950-an dalam era koloni British, gelaran kurniaan itu telah ditukar kepada ‘Long Service Badge’ tetapi tujuan penganugerahannya tidak berubah.

Bersesuaian dengan perubahan zaman, gelaran ‘Long Service Medal’ ataupun Pingat Perkhidmatan Lama telah mula digunakan semenjak 1963.

Berikutan perubahan semasa, pingat berkenaan telah ditukar lagi namanya kepada Pingat Perkhidmatan Setia selaras dengan arahan yang terdapat di dalam Surat Pekeliling (Bil. Peri. 19/96) bertarikh 24 Mei 1996.

Walaupun istilah yang diguna pakai adalah berbeza dari tahun ke tahun, namun intipati yang ingin disampaikan adalah pengiktirafan serta penghargaan Kerajaan Sarawak kepada para penjawat awam yang berjaya mempamerkan kesetiaan dalam melaksanakan perkhidmatan yang cemerlang.

Penganugerahan Pingat Perkhidmatan Setia diberikan kepada penjawat awam yang bertaraf tetap dalam Perkhidmatan Awam di Negeri Sarawak, yang telah berkhidmat selama Dua Puluh (20) tahun terus-menerus atau Dua Puluh Lima (25) tahun perkhidmatan terkumpul, yang telah menunjukkan mutu perkhidmatan yang cemerlang serta memuaskan dan disokong oleh ketua jabatan.

Selain itu, mereka juga perlu bebas dari siasatan oleh pihak Suruhanjaya Pencegahan Rasuah Malaysia (SPRM) dan tiada rekod pelanggaran tatatertib.

Mulai 2 Disember 2008, sempena Majlis Penyampaian Pingat Perkhidmatan Setia oleh Tuan Yang Terutama Tun Pehin Sri Abdul Taib Mahmud di Miri, Sarawak, kerajaan telah membuat pembaharuan bagi pingat untuk penerima wanita dengan penggunaan riben berbeza daripada penerima lelaki.

Untuk penganugerahan kali ini telah didahului oleh Peguam Besar Negeri Sarawak, Dato Sri Talat Mahmood Abdul Rashid yang telah berkhidmat selama 34 tahun

Penerima dari Jabatan Kastam Diraja Malaysia Negeri Sarawak pula Bedindang Aseng yang telah berbakti selama 40 tahun dan penerima bakti setia paling lama dalam perkhidmatan ialah Linda Lio Vun Fah @ Winfah dari Majlis Bandaraya Kuching Selatan iaitu telah berkhidmat selama 43 tahun.

Tidak ketinggalan seramai 13 penerima dari Jabatan Penerangan Malaysia, Sarawak turut diberikan penganugerahan iaitu Sutina Bujang, Nurie Botik, Hamzah Bohari, Jua Daud, Mosin Ujap, Mohiden Bojeng, Roselee Hashim, Shamshul Keram, Talip Inggol, Abang Zamhary Abang Zaini, Zaidi Ili, Juni Amin dan Hasbi Ismail. – JAPEN

See author's posts


Penunjuk perasaan dikepung

YANGON: Pasukan keselamatan Myanmar mengepung ratusan penunjuk perasaan daripada golongan muda di sebuah daerah di Yangon, semalam.Channel News Asia melaporkan, polis turut mengumumkan akan membuat pemeriksaan dari rumah ke rumah, sekali gus menghukum sesiapa didapati menyembunyikan pihak yang diburu.

Susulan itu, ribuan orang mengingkari arahan perintah berkurung waktu malam dan membanjiri jalanan di bandar utama Myanmar ini bagi menunjukkan sokongan kepada belia di daerah Sanchaung terbabit.

Kedengaran laungan ‘Bebaskan pelajar di Sanchaung’, manakala pasukan keselamatan dilihat melepaskan tembakan untuk menyuraikan mereka.

Penduduk dan perkhidmatan berita tempatan MTK melalui hantaran dalam Facebook, mendakwa 20 individu sudah ditangkap di Sanchaung selepas polis melancarkan pemeriksaan di rumah, setakat awal pagi tadi.

Dalam pada itu, kerajaan junta turut menyekat liputan media terhadap krisis di Myanmar apabila mengumumkan lesen lima syarikat media tempatan telah dibatalkan, iaitu Mizzima, DVB, Khit Thit Media, Myanmar Now dan 7Day News.

“Syarikat media ini tidak lagi dibenar untuk menyiarkan, menulis atau memberi maklumat menggunakan sebarang jenis platform mahupun teknologi media,” katanya melalui siaran MRTV.

Kesemua lima syarikat media berkenaan telah giat membuat liputan insiden tunjuk perasaan membantah rampasan kuasa oleh tentera, dengan sering menyiarkan video dalam talian menerusi ‘streaming’ secara langsung.

Pihak berkuasa dilaporkan menyerbu pejabat Myanmar Now, semalam, sebelum pengumuman terbabit dibuat, manakala puluhan wartawan ditahan sejak rampasan kuasa itu Sementara itu, Pertubuhan Bangsa-Bangsa Bersatu (PBB) semalam menggesa ratusan penunjuk perasaan yang ‘dihadang’ dalam kompleks pangsapuri di Yangon, Myanmar, dibebaskan dengan selamat.

Setiausaha Agung PBB, Antonio Guterres, membuat desakan itu susulan ketegangan kian memuncak yang menyaksikan pasukan keselamatan Myanmar mengambil tindakan keras terhadap penunjuk perasaan antijunta.

Jurucakapnya, Stephane Dujarric, berkata Guterres menuntut pembebasan kesemua individu berkenaan secara selamat tanpa keganasan mahupun tangkapan, bersama kawalan maksimum.

“Ramai terperangkap dalam insiden itu adalah golongan perempuan yang berarak secara aman sempena Hari Wanita Antarabangsa,” katanya.

Menurut pejabat hak asasi PBB, polis didakwa mula melepaskan tembakan dan membuat tangkapan di Yangon kira-kira jam 10.00 semalam.

Bagaimanapun setakat ini, belum dapat dipastikan sama ada penahanan berkenaan membabitkan mereka yang sedia terperangkap itu ataupun kumpulan penunjuk perasaan baru tiba.

Myanmar dibelenggu krisis sejak tentera melancarkan rampasan kuasa pada 1 Februari lalu yang mencetuskan tunjuk perasaan besar-besaran oleh segenap lapisan rakyatnya.

Pasukan polis dan tentera bertindak balas secara keras yang hingga kini menyaksikan lebih 50 individu maut, selain hampir 1,800 lagi diberkas.

“Kami menggesa supaya hak rakyat Myanmar dalam kebebasan berhimpun serta bersuara, dihormati ketika mereka mengadakan tunjuk perasaan secara aman dan menzahirkan harapan serta hasrat untuk masa depan tanah air mereka,” kata Dujarric.

Beliau turut memaklumkan, Guterres sudah menerima sepucuk surat daripada ‘utusan khas’ ke PBB yang dilantik sebuah jawatankuasa mewakili Parlimen Myanmar tetapi terpaksa bergerak secara rahsia berikutan rampasan kuasa itu.

“Setahu saya, kami belum ada sebarang kontak dengan individu itu. Namun, kami akan terus menghubungi pihak yang berkemungkinan ada kontak dengan beliau,” katanya.

Dalam surat terbabit yang dilihat AFP, utusan hanya dikenali sebagai Dr Sasa itu meminta Guterres menghubungi Majlis Keselamatan bagi membantu melindungi rakyat Myanmar daripada pencabulan hak asasi manusia yang berterusan.

Utusan itu turut mendesak supaya ‘sekatan tegas dan bersasar dikenakan – bukan hanya ke atas pemimpin tentera tetapi juga aset serta perusahaan tentera.’

Selain itu, surat bertarikh 4 Mac berkenaan mendesak pelaksanaan ’embargo senjata api yang sepenuhnya ke atas tentera bagi memastikan peralatan terbabit tidak terus dibekalkan ke kawasan sedang berdepan tindakan keras pasukan keselamatan.’

Dujarric berkata, pegawai PBB termasuk perwakilan khas untuk Myanmar, Christine Schraner Burgener, ‘sedang berhubung dengan Ahli Parlimen yang dipilih, sebagai sebahagian usaha kontak berterusan dengan pihak pemegang taruh utama.’ – AFP

See author's posts


Malaysia rekodkan pelaburan tertinggi, RM306.5 bilion

“EKOSISTEM perniagaan kita yang padu telah membolehkan kita memperoleh pelaburan strategik dan menjalin hubungan perdagangan baharu, menempatkan kita di trajektori positif untuk merangsang ekonomi ke tahap yanglebih tinggi, serta mempercepat usaha ke arah pertumbuhan sosioekonomi inklusif. ” • Datuk Seri Mohamed Azmin Ali

KUALA LUMPUR: Malaysia merekodkan pelaburan yang diluluskan berjumlah RM306.5 bilion dalam sektor pembuatan, perkhidmatan dan primer pada 2021, jumlah tertinggi yang dicatatkan sejak 2006.

Menteri Kanan Perdagangan Antarabangsa dan Industri (MITI) Datuk Seri Mohamed Azmin Ali berkata, Malaysia kekal menjadi destinasi pelaburan menarik bagi pengembangan perniagaan global dan serantau.

Beliau berkata, jumlah Pelaburan Langsung Asing (FDI) dan Pelaburan Langsung Domestik (DDI) melepasi jangkaan pada 2021, melonjak sebanyak 83.1 peratus berbanding 2020.

“Ekosistem perniagaan kita yang padu telah membolehkan kita memperoleh pelaburan strategik dan menjalin hubungan perdagangan baharu, menempatkan kita di trajektori positif untuk merangsang ekonomi ke tahap yang lebih tinggi, serta mempercepat usaha ke arah pertumbuhan sosioekonomi inklusif.

“Kelonggaran langkah-langkah membendung pandemik, ditambah dengan kadar vaksinasi yang tinggi dalam kalangan pelbagai industri dan profesional telah membolehkan penyambungan semula aktiviti ekonomi,” katanya pada Persidangan Media Tahunan Lembaga Pembangunan Pelaburan Malaysia (MIDA) 2022, di sini, semalam.

Mohamed Azmin berkata, langkah-langkah tambahan telah dilaksanakan bagi memastikan ekosistem perniagaan kekal responsif kepada trend global dengan dasar dan inisiatif bagi pemudahan perniagaan, menambah kemahiran dan melatih semula tenaga kerja, pendigitalan dan automasi.

“Secara ringkasnya, langkah-langkah ini telah menempatkan ekonomi kita di landasan kukuh ke arah pertumbuhan yang rancak dan pemulihan mampan,” katanya.

Menurutnya, FDI menyumbang hampir 68.1 peratus daripada pelaburan yang diluluskan berjumlah RM208.6 bilion pada 2021 — peningkatan 224.9 peratus daripada RM64.2 bilion yang direkodkan pada 2020 — manakala DDI berjumlah RM97.9 bilion, membentuk 31.9 peratus daripada jumlah nilai pelaburan.

Beliau berkata, sektor pembuatan mendahului dengan jumlah pelaburan yang diluluskan sebanyak RM195.1 bilion pada 2021, diikuti sektor perkhidmatan (RM94.1 bilion) dan sektor primer (RM17.3 bilion).

“Belanda (RM78 bilion), Singapura (RM47.3 bilion), China (RM31.3 bilion), Austria (RM18.9 bilion) dan Jepun (RM9.9 bilion) menyumbang 88.9 peratus daripada jumlah FDI yang diluluskan dalam sektor pembuatan, perkhidmatan dan primer.

“Pulau Pinang merekodkan pelaburan diluluskan tertinggi tahun lepas sebanyak RM83.5 bilion, diikuti Kedah (RM68.3 bilion), Kuala Lumpur (RM37.7 bilion), Selangor (RM28.8 bilion) dan Sarawak (RM25.7 billon) — kelima-lima negeri ini menyumbang 79.6 peratus daripada jumlah pelaburan yang diluluskan pada 2021,” katanya.

Mohamed Azmin berkata, sektor pembuatan meraih projek bernilai RM195.1 bilion pada 2021, peningkatan 113.7 peratus berbanding RM91.3 bilion yang dicatatkan pada 2020, yang seterusnya mewujudkan 74,575 peluang pekerjaan.

“Industri elektrik dan elektronik (E&E) mencatatkan peluang pelaburan tertinggi, dengan 94 projek yang diluluskan bernilai RM148 bilion,” katanya.

Selain E&E, beliau berkata, industri lain juga berjaya menarik jumlah pelaburan yang tinggi termasuk produk logam asas (RM19.4 bilion), kimia dan produk kimia (RM5.8 bilion), produk getah (RM5.8 bilion) dan pembuatan makanan (RM5.4 bilion).

Beliau berkata, Malaysia memperoleh 75 projek berintensifkan modal bernilai RM100 juta dan ke atas, sambil menambah projek itu akan merangsang pertumbuhan teknologi pembuatan canggih baharu dan melahirkan tenaga kerja berkemahiran tinggi.

Menurutnya, pada 2021, Malaysia memperoleh 3,803 projek dalam sektor perkhidmatan bernilai RM94.1 bilion menerusi pelaburan yang diluluskan dengan DDI meningkat kepada RM69.2 bilion daripada RM63.5 bilion pada 2020; menyokong kekuatan syarikat Malaysia yang boleh dimanfaatkan lagi bagi eksport perkhidmatan.

“Lima penyumbang utama pelaburan yang diluluskan dalam sektor ini ialah hartanah (RM28.8 bilion), syarikat global (RM19.7 bilion), perkhidmatan kewangan (RM12.0 bilion), utiliti (RM9.6 bilion) dan maklumat dan komunikasi (RM8.2 bilion),” kata Mohamed Azmin. – Bernama

See author's posts


INCEIF, BlNS bekerjasama terajui inovasi dalam kewangan islam

KUALA LUMPUR: Pusat Pendidikan Kewangan Islam Antarabangsa (INCEIF) merancang kerjasama yang lebih erat dengan Bank lndonesia lnstitute (BlNS) untuk merealisasikan matlamat bersama menerajui inovasi dalam kewangan Islam dan ekonomi melalui penyelidikan dan latihan.

Bagi tujuan ini, INCEIF, yang ditubuhkan oleh Bank Negara Malaysia pada 2005, semalam memeterai Memorandum Komitmen (MoC) dengan BINS, sebuah jabatan di bank pusat Indonesia yang diberi tanggungjawab untuk menjalankan latihan dan penyelidikan.

Dalam kenyataan, INCEIF berkata, kerjasama itu akan mewujudkan jaringan kerjasama yang akan mengukuhkan usaha antara universiti dan BINS dalam bidang pembangunan kurikulum, penyelidikan dan latihan.

Ini termasuk pertukaran fakulti, sarjana dan penyelidik serta sumber dalam kewangan Islam, katanya.

Presiden dan Ketua Pegawai Eksekutif, Prof Datuk Azmi Omar (gambar) berkata, memandangkan dunia telah berubah dengan pesat dalam beberapa bulan ini, respons daripada industri perbankan Islam, kewangan dan ekonomi kepada perubahan ini mungkin menjadi saat yang penting.

Dalam mewujudkan pusat bertaraf dunia untuk pendidikan, penyelidikan dan latihan dalam kewangan Islam, yang penting ialah gabungan usaha kerjasama dalam kalangan penggiat industri, penyelidik, ahli akademik dan sarjana syariah, katanya.

“Kekurangan yang kritikal bagi tenaga kerja teknikal dalam industri kewangan Islam boleh ditangani jika semua peserta yang relevan dalam sektor kewangan Islam bersedia menjalin usaha bersama untuk meningkatkan tahap prestasi kewangan Islam,” katanya.

Sementara itu, dalam ucapan pada perbincangan panel bersempena pemeteraian MoC itu, Canselor dan Ahli Kehormat Lembaga BINS Tan Sri Dr Zeti Akhtar Aziz berkata nilai tambah kepada ekonomi dan memenuhi matlamat sosial antara prinsip asas ekonomi Islam dan kewangan Islam.

Penyelidikan gunaan perlu memberi tumpuan bukan hanya kepada instrumen kontemporari dan inovatif tetapi juga kepada cara untuk mengukur impak instrumen tersebut terhadap masyarakat dan mengenal pasti had dan jurang antara potensi pengeluaran dan pengeluaran sebenar, katanya.

Dengan pembaharuan kewangan yang dimulakan oleh komuniti antarabangsa selepas Krisis Kewangan pada awal 2000, keperluan kewangan pada masa depan bukan hanya perlu stabil dan berdaya tahan tetapi juga menjadi teras kepada asasnya, ekonomi sebenar dan menjana manfaat positif kepada masyarakat dan turut mengambil kira kelestarian alam sekitar, kata Zeti.- Bernama

See author's posts


Jelu beambi ulih sebaka enggau kitai mensia

Tusun Ke-2

“EH ensepi diri tumu pagi tadi tang nyau limpang sebelah endur nya dia tadi, lalu ngabas kebun entekai Anak Menisia ba tisi jalai din tadi. Sigi nadai tentu menyana agi, abis dikerumbak orang. Salah bendar ulah ngayahka utai orang bakanya. Enti deka makai empa manah meh. Nadai orang sayau enti enda dibasau. Salah bendar pengawa masau utai baka nya. Isa enda minta makai utai ngagai orang ti empu iya. Bisi orang empu umai nya peda aku kindang-kindang, kinding-kinding nyau senapang lebuh aku nyenguk kia tadi, tang nasit bendar iya nadai meda aku. Ti iya meda endang sigi bebadi aku ditimbak iya. Tentu iya ngumbai aku datai kia laban deka ngayahka buah entekai iya ba umai dia. Kita engka enda kala kia kini. Tau ga enti deka ngabas lagi, engka agi bisi tau dikenyadi,” ku Rusa madah ngagai bala sida Landak enggau bala bukai.

AKI LANDAK NIBAR JAKU

Ninga nya Aki Landak lalu nyaut ,”Aku endang enda kala turun tunga kia, laban nemu orang empu umai nya mangah amat. Ukai mimit orang ke udah turun ngabas ngagai umai iya kia endang nadai ditemu pulai. Sida nya tak lesap ngapa nadai temu tunga. Tang tunga ngagai munggu sepiak nyin baru aku nemu, laban nya meh endur aku selalu turun begiga tang numbas pemayuh utai dia – semina madang lengkan aja ti mayuh bendar. Tang engka nadai entu mayuh orang begunaka iya, laban utai nya balat bendar begetah, ku Aki Landak. “Nasit endar lagi aku mai kami sebilik kia lagi,” ku iya bejaku dalam ati diri din.

Enda mengat lama bekau nya, peda ringkap-ringkap tudah Tekura lalu dikentudika Pelanduk. Seduai iya Pelanduk endang enda nyebut nama pangan laban bisi perembian ‘Jui’.

Sereta seduai datai ba midan nya, Kera lalu bejaku ngelaluka penatai seduai. “Akai-rai samba puas amat nganti seduai. Enti seduai nadai datai setengah jam agi, kami endang nadai nganti agi sereta lalu berengkah baum. Lapa seduai ngelaun nya datai deh samba?” ku Kera.

NENGAH JALAI MUNTANG

“Tumu bendar kami duai Jui angkat ari rumah pagi tadi, tang suah endar ngetu sebelah rantau jalai. Mansa rumah sebuah niki begerah madah awakka sama sampal nurun ngulu aum kitai tu. Enggai enda madah awakka sida sama datai laban nemu endang bisi pekara berat deka dikerandauka sereta dipejurai dalam aum tu. Kami duai nemu, semua raban bansa kitai ke di pulau tu enda tau enda datai magang – nya baru nyadi baum. Tu peda aku agi mayuh endar orang ke apin datai,” pia ku Tekura.

“Ni jalai seduai tadi samba?” ku Kera nanya Pelanduk.

“Kami duai tadi muntang nengah ulu sungai Siga Tebalang, laban ngulihka menua nya enda ampuh ai, engka hari ke tak ujan lebuh ke sebelah rantau jalai. Rindu endar meda rampa menua nya dia, rapas mata madang jagung Anak Mensia. Iya ga benung pemanah iya. Jagung ke dudi agi nya baru tau diayahka bala sida nembiak. Enti enggai nengah jalai melit tau muntang nengah jalai kami duai tu tadi. Tang enti kita nengah jalai nya anang enda bejimat laban mayuh amat Anak Mensia betekuir nyan sumpit dalam babas sebelah madang jagung sida. Pelaba kami duai endang bemalam dia laban peda kami duai endang tak chukup endar gamal perengka ke bisi dalam dunju sebelah nisi serarai umai sida. Enti siang hari anang nguji kia. Ukai main pemisi meh ipuh sumpit Anak Mensia,” ku Pelanduk.

“Nya lah endang amat munyi ku nuan nya sambi. Ti bisi mata malam, kiruh jauh ngagai madang jaguh. Sebelah baruh rumah Anak Mensia bisi meh utai temu. Abis nadai tai manuk lintung tentu bisi. Laban sida endang nadai enda betupi manuk. Tak pemasuk nyawa agi ditanyaka, enti kempang ensuruk gelanggang manuk,” ku Kera nyaut Pelanduk ngena jalai ngelinyai.

“Enda nemu meh, laban pengempang ati nya nitihka gaya utai ke deka diulihka kitai. Tang taja pia, bisi pan utai deka diulihka kitai, mayuh meh enda kempang ati – semina nyawa kerah-kerah ngapa,” ku Pelanduk nimbal jaku Kera.

Bala sida jelu nya endang lalu besai sampal datai ti ngujungka aum sida lalu apin dipejaiaika sereta lalu enda ulih berandauka pasal bakani ngelaban Anak Mensia, kelebih agi nagang sida nya ari berimbaka kampung ti lalu mai penanggul laban ngerumbak alai bala sida diau ba pulau alai sida nya.

Lalu lebuh ke nganti penatai bala bukai, bala ke udah datai endang udah bisi ngayanka bepechah penemu berengkah ari Ukui ti begama ngambi ulih ba tubuh indai Ringin, Kera ti ngelinyai Pelanduk enggau sekeda penyarut bukai. Udah berupai sida deka betapi enggau penusah besai, iya nya enda ulih beserakup laban kuing tuju penemu enda sama, endang sama sebaka enggau kitai mensia mega.

Oleh TELESA EMPERAN

See author's posts


Sarawak, China kongsi ilmu, penyelidikan Covid-19

Universiti Teknologi Mara (UiTM) Sarawak bersama-sama dengan Universiti Perubatan Anhui China dan Persatuan Pendidikan dan Kebudayaan Asia China (ACEC) menganjurkan Sidang Kemuncak Global Pertama Mengenai Terapi Virus-Imunologi dan Antivirus Covid-19, baru-baru ini.

Majlis itu dirasmikan oleh Ketua Menteri Sarawak, Datuk Patinggi Abang Johari Tun Openg.

Ia adalah edisi khas Persidangan Antarabangsa Sains dan Teknologi Inovatif untuk Penyelidikan dan Pendidikan (InnoSTRE).

Persidangan hibrid ini menawarkan para peserta pilihan sama ada untuk menghadiri dan terlibat dalam interaksi bersemuka atau menggunakan platform pertemuan dalam talian untuk membentangkan dan berkongsi hasil penyelidikan mereka.

Objektif utama persidangan ini adalah untuk peserta tempatan dan antarabangsa dari ahli akademik dan industri untuk menyampaikan pengetahuan mereka yang berwibawa dan hasil penyelidikan terkini yang berkaitan dengan Covid-19.

Menurut penasihat persidangan merangkap Rektor UiTM Sarawak, Profesor  Dato Dr Jamil  Hamali, ini adalah antara persidangan hibrid pertama di Malaysia yang menyediakan platform maya dan fizikal untuk membincangkan inovasi baru  ini dalam perkembangan sains dan teknologi dalam menangani cabaran pandemik Covid-19.

Ketika upacara perasmian, Datuk Patinggi Abang Johari Tun Openg  turut melancarkan dua pusat penyelidikan iaitu Pusat Penyelidikan Produk Halal dan Pusat Penyelidikan Herba dan Etnomedikal.

Pusat Penyelidikan Produk Halal adalah kerjasama antara UiTM Sarawak, Universiti Beijing Wuzi dan ACEC  sementara Pusat Penyelidikan Herba dan Etnomedikal adalah kerjasama antara UiTM Sarawak, Universiti Perubatan Anhui China dan ACEC.

Persidangan dua hari itu menampilkan ceramah utama oleh lapan tokoh terkenal dari Malaysia dan luar negara.

Lebih daripada 80 makalah juga akan dibentangkan oleh peserta antarabangsa dan tempatan dalam beberapa sesi selari.

Selain daripada itu, turut diadakan perbincangan Forum Perniagaan dan Pendidikan Antarabangsa dan Penyelidikan Ubat dan Penemuan Ubat pada kedua persidangan.

Sementara itu, Naib Canselor UiTM,  Emeritus Prof Datuk Dr Mohd Azraai Kassim menekankan bahawa dalam menghadapi krisis Covid-19 yang tidak mengenal sempadan, adalah penting universiti terus terlibat dan bekerjasama dengan universiti dan industri antarabangsa.

“Kerjasama dengan universiti yang sudah mapan, kita dapat belajar dengan lebih cepat dan juga menjalin pakatan yang dalam menghadapi krisis masa depan, akan memungkinkan untuk melakukan tindakan dengan cara yang terkoordinasi dan lebih efisien, terutama dalam berkongsi sumber dan penyelesaian teknologi,” katanya.

Untuk persidangan edisi khas tahun ini, beliau turut menekankan perlunya mewujudkan jaringan yang lebih kuat dengan nilai luar biasa kerana dunia menantikan inovasi terkini dalam perkembangan sains dan teknologi yang dapat membantu semua manusia menghadapi cabaran pasca Covid-19 dengan mudah dan yakin.

“Adalah besar harapan kami bahawa persidangan hibrid secara khusus akan mempercepat penyelidikan dalam mencari vaksin dan ubat yang sesuai,” ujarnya.

Beliau turut memberitahu bahawa, UITM selalu menjadi penyokong semangat rancangan kerajaan untuk memanfaatkan peluang untuk membawa nilai yang lebih besar kepada pelbagai komuniti baik dari segi ekonomi dan sosial.

Oleh NUR AIN OTSMAN

See author's posts


GPS anggap kempen 14 hari sesuai

AKUN GIMAN

KAPIT: Gabungan Parti Sarawak (GPS) menganggap tempoh 14 hari untuk berkempen pada Pilihan Raya Umum Ke-15 (PRU-15) adalah mencukupi.

Setiausaha Agung GPS, Dato Sri Alexander Nanta Linggi, berkata tempoh dua minggu ditetapkan Suruhanjaya Pilihan Raya (SPR) itu juga sesuai dengan keadaan di luar bandar di Sabah dan Sarawak yang tidak mempunyai perhubungan jalan raya sempurna, menyukarkan jentera parti untuk berkempen.

“Jadi tempoh masa 14 hari itu adalah tempoh masa yang sangat sesuai, tidak terlalu singkat dan tidak terlalu panjang masanya. Ia akan memberi ruang dan peluang kepada pengundi lebih-lebih lagi pengundi di luar kawasan untuk balik menunaikan tanggungjawab mereka sebagai pengundi,” katanya ketika diminta mengulas pengumuman SPR mengenai tarikh penting PRU-15 di sini, sebentar tadi.

SPR hari ini menetapkan 19 November ini sebagai hari pengundian bagi PRU-15, manakala hari penamaan calon pula ditetapkan pada 5 November selain hari pengundian awal pada 15 November ini.

Mengenai strategi GPS menghadapi PRU-15, Nanta yang juga Setiausaha Agung Parti Pesaka Bumiputera Bersatu (PBB) berkata GPS boleh dikatakan selama ini sentiasa bersedia menghadapinya.

“Bagi GPS strategi kita memang boleh dikatakan selama ini sentiasa bersedia. Sejak Pilihan Raya Negeri (PRN) diadakan tak sampai setahun pun, jadi memang sepanjang masa selepas PRN yang lalu wakil-wakil rakyat GPS sentiasa di lapangan.

“Malah Ahli Dewan Undangan Negeri (ADUN) GPS selalu membantu Ahli Parlimen di lapangan, selain masa mereka perlu berada di Parlimen untuk mesyuarat sepanjang beberapa bulan sejak PRN pada Disember 2021.

“Jadi persediaan kita begitu rupanya. Untuk menghadapi masalah mungkin kita depani musim tengkujuh ini di Sarawak. Memang kawasannya luas, seperti di Kapit memang kita masih menggunakan perjalanan sungai dan bot ke kawasan yang belum ada jalan perhubungan.

“Memang kita tahu cabarannya, tapi kita sudah bersedia dengan segalanya yang diperlukan sejak beberapa bulan sudah, memandangkan ura-ura pilihan raya ini akan diadakan pada musim tengkujuh,” katanya.

Penyandang kerusi Parlimen Kapit itu turut mengingatkan pengundi supaya bersedia secukupnya.

“Maksudnya, apabila mereka telah diberitahu nanti menerusi notis-notis yang diedarkan iaitu masa dan tarikh mengundi, mereka sepatutnya bersedia sampai ke tempat itu.

“Tapi nampaknya selama ini di kawasan pendalaman selalunya tempat mengundi diletakkan di tempat yang sesuai di mana kampung-kampung atau rumah panjang berhampiran boleh pergi ke sekolah-sekolah di kawasan tersebut dengan mudah.

“Jadi saya tidak nampak terlalu banyak masalah, kalau ada pun musim tengkujuh ini kita bersedia, GPS bersedia, seharusnya sesiapa yang bertanding haruslah bersedia untuk membantu pengundi bagi mengelak kejadian tidak diingini,” katanya.

Terdahulu, Nanta menyempurnakan penyerahan Warta Rizab Komunal Bumiputera di Bawah Seksyen 6 Kanun Tanah Negeri dan cek pampasan tanah bagi projek pembinaan Kolej Professional Mara Kapit, hari ini.

Seramai 18 pemilik tanah menerima cek pampasan tanah bagi projek pembinaam Kolej Profesional Mara Kapit yang berjumlah RM931,549.30 pada majlis itu.

See author's posts


Chong Wei terima anugerah Ijazah Kehormat USM

LEGENDA badminton negara, Datuk Lee Chong Wei dianugerahkan Ijazah Kehormat Doktor Sains Sukan sempena Istiadat Konvokesyen Ke-58 Universiti Sains Malaysia (USM) semalam.

Canselor USM Tuanku Syed Sirajuddin Putra Jamalullail berkenan berangkat menyempurnakan penganugerahan ijazah itu di Istana Arau di sini.

Naib Canselor USM Prof Dr Faisal Rafiq Mahamd Adikan berkata ijazah kehormat dianugerahkan kepada Chong Wei di atas jasa baktinya dalam mengharumkan nama negara sebagai pemenang pingat perak sebanyak tiga kali pada Sukan Olimpik selain merupakan Tokoh Sukan Negara.

“Selain beliau (Chong Wei), empat lagi individu menerima anugerah masing-masing hari ini iaitu Dr David Lacey yang menerima Ijazah Kehormat Doktor Sains. Beliau merupakan tokoh industri yang telah banyak menyumbang ke arah pembangunan ekonomi negara melalui kepakarannya dalam bidang sains.

“Bekas akademia USM, Prof Emeritus Dr Zhari Ismail menerima gelaran Profesor Emeritus, manakala bekas Naib Canselor wanita pertama USM Datuk Dr Asma Ismail menerima gelaran Profesor Emerita,” katanya kepada pemberita selepas istiadat berkenaan.

Tuanku Syed Sirajuddin turut berkenan menganugerahkan Pingat Emas Canselor (Pelajar Terbaik Segala Lapangan) kepada Khaw Teng Kang, graduan daripada Pusat Pengajian Kejuruteraan Elektrik dan Elektronik yang mencapai Purata Nilaian Gred Keseluruhan (PNGK) 3.97.

Sementara itu, Chong Wei ketika ditemui selepas istiadat itu berkata beliau sangat berbesar hati di atas pengiktirafan berkenaan dan sentiasa terbuka untuk bekerjasama dengan USM dalam memajukan bidang Sains Sukan.

“Pertama kali saya mendapat anugerah seperti ini dan saya akan melihat bagaimana saya boleh gunakan pengalaman saya dalam bidang sukan ini untuk membantu pihak universiti pada masa akan datang,” katanya.

Dalam pada itu, beliau turut menasihatkan pemain badminton negara supaya mempersiapkan diri bukan sahaja dengan keupayaan dan kekuatan fizikal sebaliknya perlu mempunyai ketahanan mental yang kuat dalam menghadapi cabaran.

Sidang kedua hingga ke-10 Istiadat Konvokesyen USM akan berlangsung di Dewan Tuanku Syed Putra (DTSP) USM, Pulau Pinang pada 13 hingga 21 Disember ini.

Seramai 1,899 individu akan menerima Ijazah Kedoktoran dan Sarjana, Ijazah Sarjana Muda (4,031) dan Diploma Kejururawatan (34). – Bernama

See author's posts


Banjir di Sibu mulai surut

SIBU: Keadaan banjir yang melanda beberapa kawasan di Sibu kini semakin pulih apabila air yang melimpahi kawasan terbabit telah surut.

Ketua Jabatan Bomba dan Penyelamat Malaysia (JBPM) Zon 4 Sibu, Muling Janggan berkata, kini hanya beberapa kawasan rendah sahaja yang masih dinaiki air.

“Secara keseluruhannya, keadaan banjir di Sibu kini sudah surut. Kecuali kawasan yang rendah sahaja masih dinaiki,” jelasnya ketika dihubungi oleh pemberita di sini semalam.

Beliau menasihatkan penduduk yang tinggal di kawasan rendah dan tebingan sungai supaya sentiasa berhati-hati ketika musim hujan dan banjir.

“Kurangkanlah semua aktiviti di sungai dan sila laporkan kepada pihak berkuasa jika ada berlakunya air membanjiri kawasan kediaman serta rumah anda,” ujarnya.

Tegasnya, kerjasama daripada semua pihak termasuk penduduk setempat memainkan peranan penting untuk menggelak sebarang kejadian tidak diingini berlaku.

Oleh Akun Giman

See author's posts


Malaysia komited terus wujudkan persekitaran pelaburan menarik

MELAKA: Kerajaan hari ini mengulangi komitmen untuk terus mewujudkan persekitaran pelaburan sihat di negara ini termasuk usaha menjadikan Malaysia destinasi pelaburan terbaik di Asia Tenggara.

Menurut kenyataan Jabatan Perdana Menteri (JPM) semalam, kerajaan juga akan terus menggalakkan pelabur untuk meningkatkan pelaburan di negara ini.

Kenyataan itu dikeluarkan susulan lawatan Perdana Menteri Tan Sri Muhyiddin Yassin ke kilang syarikat berpangkalan di Jerman, Infineon Technologies (M) Sdn Bhd di Batu Berendam di sini semalam selepas mempengerusikan Majlis Tindakan Ekonomi (MTE) di sebuah hotel di Bandar Hilir pada sebelah pagi.

Syarikat itu merupakan cabang gergasi semikonduktor Jerman Infineon Technologies AG dan telah beroperasi selama 47 tahun di Malaysia.

Perdana Menteri juga mengumumkan komitmen pelaburan Infineon untuk melabur sejumlah RM3.25 bilion dalam jangka masa 10 tahun sehingga 2029.

“Menerusi pelaburan ini, Infineon telah membuka jalan untuk merancakkan nilai rantaian sektor semikonduktor ke arah proses berkeuntungan tinggi seperti (litar bersepadu) ‘Packaged Integrated Circuit,'” kata kenyataan itu.

Pelaburan itu turut menjadi mercu tanda dalam hubungan kerjasama pelbagai bidang antara Malaysia-Jerman selain simbol tahap keyakinan tinggi oleh pelabur asing terhadap kestabilan dan daya tarikan Malaysia.

Menurut kenyataan itu, industri elektronik juga merupakan penyumbang utama dalam sektor perkilangan berdasarkan jumlah pelaburan daripada syarikat-syarikat antarabangsa seperti Infineon.

Pada tahun lepas, sektor perkilangan telah menyumbang sebanyak 22.3 peratus kepada ekonomi negara.

Terdahulu dalam kunjungan itu, Muhyiddin turut diberi taklimat berhubung operasi kilang dan mendengar pandangan serta cabaran dihadapi oleh pihak pengurusan dan pekerja Infineon pasca-Covid-19.

Sehingga hari ini, Malaysia adalah satu-satunya negara di luar Jerman yang mana Infineon mempunyai kemudahan proses ujian dan pengumpulan pembikinan wafer bagi kilang berkenaan.

Syarikat Infineon Melaka juga telah berkembang dari sebuah tapak pengilangan konvensional kepada antara peneraju pusat penyelidikan dan pembangunan (R&D) di negara ini sejak mula beroperasi.

Infineon juga merupakan majikan terbesar di Melaka dengan sejumlah 9,000 pekerja serta menyediakan peluang pekerjaan sebanyak dua peratus untuk penduduk tempatan, kata kenyataan itu. – Bernama

See author's posts


Pertahankan hutan simpan kekal Kuala Langat

KUANTAN: Kerajaan Selangor diminta terus mengekalkan Hutan Simpan Kekal Kuala Langat Utara bagi memastikan kelestarian alam di negeri itu terus terpelihara, kata Menteri Alam Sekitar dan Air Datuk Seri Tuan Ibrahim Tuan Man.

Beliau berkata, status hutan simpan itu perlu dipertahan kerana ia bukan sekadar berperanan dalam pemuliharaan flora dan fauna tetapi yang lebih penting, bertindak sebagai kawasan tadahan air.

“Kawasan yang sudah diwartakan sebolehnya jangan dikeluarkan walaupun mungkin kerajaan negeri melihat ada keperluan ekonomi.

Kita tidak boleh mengelak daripada pembangunan namun implikasi masa depan harus menjadi keutamaan.

“… yang sudah diwartakan sebaiknya kita pertahankan malah kita sangat hargai jika ada negeri lain dapat mewartakan hutan simpan yang secara tidak langsung menambah kawasan tadahan air dan memelihara alam sekitar,” katanya.

Tuan Ibrahim berkata demikian kepada pemberita selepas merasmikan Sambutan Hari Inovasi Jabatan Pengairan dan Saliran 2020 di Dewan Jubli Perak Sultan Haji Ahmad Shah di sini yang turut dihadiri Ketua Pengarahnya, Datuk Ir Nor Hisham Mohd Ghazali dan Pengarah Negeri Ir Mohd Noor Bidin.

Beliau mengulas tindakan Kerajaan Selangor melakukan sesi pendengaran awam bagi cadangan pemansuhan kawasan Hutan Simpan Kuala Langat Utara, Mukim Tanjung Dua Belas, Kuala Langat membabitkan keluasan 1,971 hektar pada Selasa lepas, yang mendapat bantahan banyak pihak.

Dalam perkembangan lain, Tuan Ibrahim mengakui optimis bahawa kerja-kerja pemuliharaan sungai bagi mengurangkan risiko banjir di seluruh negara menggunakan peruntukan tambahan sebanyak RM66 juta dapat disiapkan sebelum musim tengkujuh pada hujung tahun ini dengan jangkaan siap sebuah projek ialah selama sebulan.

Beliau berkata, kerja-kerja itu, yang bermula di Kelantan pada Ahad lepas, mendapat sambutan positif kerana kontraktor melihatnya sebagai platform untuk kembali aktif selepas terjejas teruk akibat kekurangan peluang kerja susulan penularan pandemik Covid-19.

Sementara itu, Nor Hisham berkata terdapat beberapa projek rancangan tebatan banjir (RTB) yang ketinggalan daripada jadual asal akibat pelaksanaan Perintah Kawalan Pergerakan dan setiap kontraktor diberikan lanjutan masa selama tiga bulan.

“Walaupun kerja-kerja kini sudah boleh dilaksanakan namun kita berharap penularan pandemik Covid-19 sekarang tidak menjadi lebih teruk supaya pelaksanaan RTB tidak lagi terjejas selepas terpaksa dihentikan sebelum ini.

“Di Pahang, RTB Cameron Highlands dapat kita selesaikan pada September lalu manakala dua lagi projek iaitu RTB Sungai Belat di Kuantan dan RTB Bandar Pekan dijadual dapat disiapkan pada tahun depan,” katanya.– Bernama

See author's posts


PKP DILANJUTKAN

PETALING JAYA: Fasa pertama Kawalan Pergerakan di bawah Pelan Pemulihan Negara (PPN) yang dijadual berakhir esok (hari ini) tidak akan ditamatkan malah akan diteruskan mungkin hingga pertengahan Julai ini, kata Perdana Menteri Tan Sri Muhyiddin Yassin.

Beliau berkata, fasa pertama itu akan dilanjutkan memandangkan jumlah kes Covid-19 di negara ini belum mencapai nilai ambang di bawah 4,000 kes seperti yang ditetapkan sebelum dapat beralih ke fasa seterusnya.

“Sekarang mereka kata Perintah Kawalan Pergerakan (PKP) dah nak tamat. Saya kata, mulai sekarang kita tak sebut PKP, tapi kita sebut kita berada dalam fasa, sekarang ini fasa pertama (PPN) sampai Julai mungkin pertengahan bulan dan sebagainya.

“Bukan kata 28 Jun tamat PKP, itu silap…kita masih di fasa pertama PPN dan akan lanjutkan sehingga cecah nilai ambang bawah 4,000 kes dengan kes di Unit Rawatan Rapi tidak lagi berada pada paras tenat dan vaksinasi ditingkatkan,” katanya kepada pemberita selepas meninjau pusat pemberian vaksin (PPV) di Pusat Konvensyen Sunway Pyramid di sini, semalam.

Menurut Muhyiddin, fasa pertama Kawalan Pergerakan itu menguji ketahanan negara supaya dapat melalui proses bagi kesemua fasa yang ada dalam PPN dengan baik.

Pada 15 Jun lepas, Muhyiddin mengumumkan PPN yang merangkumi empat fasa yang akan beralih secara berperingkat.

Bagi membolehkan peralihan ke fasa kedua, purata kes harian Covid-19 perlu berada di bawah 4,000 kes, sistem kesihatan awam tidak lagi berada di peringkat kritikal termasuk kadar penggunaan katil di ICU pulih ke paras sederhana dan 10 peratus populasi telah menerima dua dos suntikan vaksin. Untuk ke fasa ketiga, ia akan dibuat jika antara lain purata kes harian Covid-19 turun ke paras bawah 2,000 dan nilai ambang itu dijangka dapat dicapai paling awal pada akhir Ogos ini, manakala peralihan ke fasa keempat dijangka dapat dilaksanakan seawal akhir Oktober 2021.

See author's posts


Ada kebarangkalian gempa bumi berlaku di Malaysia – NRECC

PUTRAJAYA: Malaysia mempunyai kebarangkalian untuk berlaku gempa bumi berdasarkan kepada bukti empirikal, demikian menurut Kementerian Sumber Asli, Alam Sekitar dan Perubahan Iklim (NRECC).

Sebagai langkah mitigasi jangka panjang, NRECC memaklumkan Jabatan Mineral dan Geosains Malaysia (JMG) menjalankan program libat urus dengan pihak berkuasa tempatan dan pihak berkepentingan dalam aplikasi penggunaan peta bahaya seismik.

“Program kesedaran awam juga dilaksanakan kepada pihak berkuasa negeri, penduduk tempatan dan sekolah yang terdedah kepada ancaman risiko gempa bumi,” menurut kementerian itu dalam satu kenyataan hari ini berhubung risiko gempa bumi di Malaysia.

NRECC turut menyarankan input peta bahaya seismik dirujuk dalam reka bentuk struktur bangunan di Malaysia.

Gegaran gempa bumi kuat yang berpusat di Malaysia pernah berlaku dengan kekuatan 6.0 hingga 6.3 skala Richter di Sabah pada 1923, 1958, 1976 dan 2015, manakala gegaran terkuat di Sarawak berlaku pada 1996 dengan 5.3 skala Richter.

Di Semenanjung Malaysia turut pernah berlaku beberapa gegaran gempa bumi dengan pusat gempa tempatan di Bukit Tinggi di Pahang, Empangan Kenyir di Terengganu, Kuala Pilah di Negeri Sembilan serta Manjung dan Temenggor di Perak dengan julat kekuatan antara 1.6 hingga 4.6 skala Richter yang berlaku pada 1984, 1985, 1987, 2007, 2009, 2010 dan 2013.

Bagi memantau pergerakan sesar aktif yang berpotensi menyebabkan gempa bumi, NRECC memaklumkan JMG telah memasang enam stesen Penanda Aras Gempa Bumi (PAG) aktif di Sabah dan 54 PAG pasif di enam negeri meliputi 29 stesen PAG pasif di Sabah, Pahang (13), Selangor (6), dan masing-masing dua stesen di Perak, Negeri Sembilan dan Sarawak serta dipantau secara masa nyata.

JMG juga telah menerbitkan Peta Bahaya Seismik Semenanjung Malaysia, Sabah dan Sarawak pada 2019 yang mencirikan zon bahaya bencana seismik berdasarkan ‘Peak Ground Acceleration’ (PGA) yang digunakan sebagai rujukan untuk membuat reka bentuk bangunan yang tahan gegaran gempa bumi.

Menurut NRECC, kejadian gempa bumi kuat yang berlaku di Sumatera, Indonesia berpotensi mengaktifkan sesar-sesar kuno di Semenanjung Malaysia dan kesan gegaran boleh dirasai di beberapa lokasi di pantai barat Semenanjung, dengan magnitud gempa bumi yang boleh terhasil adalah bergantung kepada saiz sesar kuno yang diaktifkan.

“Bagi Sabah dan Sarawak, kejadian gegaran gempa bumi adalah disebabkan oleh kombinasi pengaktifan sesar kuno akibat daripada himpitan oleh pergerakan tektonik Plat Filipina dan Plat Eurasia serta pergerakan sesar aktif tempatan,” menurut NRECC. – Bernama

See author's posts


Ribuan warga Sarawak sertai Kenduri Rakyat bersama PM

BERSAMA RAKYAT … Perdana Menteri Datuk Seri Ismail Sabri Yaakob menghadiri acara Kenduri Rakyat sempenaperasmian penutupan Aspirasi Keluarga Malaysia di Dataran Perayaan Petra Jaya, semalam. Turut samaPremier Sarawak Datuk Patinggi Tan Sri Abang Johari Tun Openg. • Foto BERNAMA

KUCHING: Lebih 6,000 Keluarga Malaysia dari Sarawak menyertai acara Kenduri Rakyat bersama Perdana Menteri Datuk Seri Ismail Sabri Yaakob sempena Jelajah Aspirasi Keluarga Malaysia (AKM) Sarawak di Stadium Perpaduan, Petra Jaya di sini semalam.

Ketibaan Ismail Sabri disambut dengan persembahan tarian singa, hadrah dan tarian ngajat, yang menggambarkan penglibatan pelbagai etnik di Sarawak, berteraskan konsep Keluarga Malaysia iaitu Keterangkuman, Kebersamaan dan Kesyukuran.

Majlis turut dihadiri Premier Sarawak Datuk Patinggi Tan Sri Abang Johari Tun Openg serta pimpinan tertinggi negeri.

Pelbagai menu istimewa kaum Melayu Sarawak diketengahkan dalam program Kenduri Rakyat atau istilah tempatan ‘Pengilan’ itu; antaranya Nasi Minyak, Daging Masak Hitam, Ayam Masak Merah, Sambal Goreng Ikan Masin, Keceni Nanas, Buah-buahan, Bubur Pedas dan Ais Batu Campur (ABC).

Sambil menjamu selera Perdana Menteri serta pengunjung turut dihiburkan dengan persembahan ‘Bermukun’, yakni hiburan tradisional Sarawak yang menggabungkan persembahan tarian dan pantun berirama yang diiringi gesekan biola serta gendang, menjadi simbolik penutupan Kenduri Rakyat.

Jelajah AKM ini berkonsepkan keterangkuman, kebersamaan dan kesyukuran dengan menggambarkan keutuhan negara yang terikat dengan nilai didikan sempurna dalam sebuah keluarga, selain frasa Keluarga Malaysia itu disifatkan lebih inklusif kerana merentasi sempadan agama dan bangsa.

Sepanjang tiga hari jelajah AKM Sarawak yang bermula Jumaat lepas, pelbagai acara dan aktiviti disediakan dengan penglibatan 28 agensi perkhidmatan awam yang menyediakan pelbagai bantuan dan perkhidmatan. – Bernama

See author's posts


Pakar virologi dedah bukti Covid-19 berasal dari makmal China

PAKAR virologi, Dr Li-Meng Yan umum akan mendedahkan data saintifik bagi membuktikan Covid-19 berasal dari makmal di Wuhan, China dan bukan dari pasar basah seperti didakwa kerajaan republik itu.

Malah, makmal berkenaan didakwa dikawal sepenuhnya oleh kerajaan China.

“Perkara utamanya ialah (punca) di pasar daging di Wuhan itu adalah usaha untuk mengaburi mata, dan virus ini bukan terhasil secara semulajadi,” katanya semasa ditemu bual dalam program Loose Women.

Dr Yan bekerja di Pusat Pengajian Kesihatan Awam Hong Kong dalam bidang virologi dan imunologi.

Institusi pengajian itu adalah antara pusat rangkaian WHO bagi kajian penyakit berjangkit.

Beliau dipilih membuat kajian mengenai Covid-19 di China susulan kefasihannya bertutur dalam Mandarin.

Dr Yan berkata beliau pernah mendakwa menemui bukti jangkitan virus dari manusia dan kemudian melaporkan perkara itu kepada penyelianya.Namun, penemuan yang dibuat tidak diendahkan walaupun ia mampu menyelamatkan banyak nyawa.-AFP

See author's posts


MRC bantu peserta raih RM110.5 juta

KUALA LUMPUR: Majlis Getah Malaysia (MRC) menyelaraskan 98 sesi pemadanan perniagaan antara bakal pembeli dan peserta pameran bersama MRC di pameran Kesihatan Arab 2022 yang diadakan di Dubai baru-baru ini, dengan lapan peserta pameran bersama merekodkan jumlah jualan kira-kira RM110.46 juta.

Pengerusi MRC, Dr Daroyah Alwi berkata, jualan itu terdiri daripada RM12.44 juta jualan segera dan RM98.01 juta jualan berpotensi.

“Usaha dan inisiatif promosi telah menyaksikan sejumlah 4,859 kunjungan ke Pavilion MRC Malaysia dan sebanyak 2,482 pertanyaan perdagangan diterima oleh MRC dan peserta pameran bersamanya di sepanjang acara empat hari itu,” kata beliau dalam satu kenyataan semalam .

Pameran Kesihatan Arab telah diadakan dari 24 hingga 27 Januari di Pusat Dagangan Dunia Dubai di Emiriah Arab Bersatu.

Lapan peserta pameran bersama yang mengambil bahagian di bawah pavilion MRC ialah ASAP International, Biomax Rubber Industries, Glove Resources, Hartalega, Karex Industries, Mah Sing Healthcare, Supermax Glove Manufacturing dan Tradecyanic.

Pengeluar dan pengeksport peranti perubatan getah Malaysia lain yang mengambil bahagian dengan inisiatif sendiri ialah Iconic Medicare, JR Engineering and Medical Technologies, Longcane Industries, Nulatex, Top Glove dan WRP Asia Pacific.- Bernama

See author's posts


Sambutan 60 Tahun Sarawak Merdeka: Panggilan buat penulis hasilkan karya

KUCHING: Bersempena dengan sambutan 60 Tahun Sarawak Merdeka dalam Malaysia pada tahun ini, Dewan Bahasa dan Pustaka Cawangan Sarawak mengalu-alukan penyertaan untuk sayembara dan anugerah.

Sayembara dan anugerah ialah Sayembara Penulisan Cerpen Kearifan Tempatan Sarawak (tarikh tutup pada 12 Mei 2023), Sayembara Penulisan Sajak (tarikh tutup pada 5 Mei 2023), Hadiah Sastera Penulis Sarawak (HSPS) 2022/2023 (tarikh tutup pada 31 Mac 2023), Hadiah Sastera Tunas Sarawak (HSTS) 2022/2023 (tarikh tutup pada 31 Mac 2023) dan Anugerah Citra Majalah Sekolah Menengah Negeri Sarawak 2023 (tarikh tutup pada 31 Mei 2023).

Sayembara penulisan cerpen dan sajak terbuka kepada semua penulis berasal dan bermastautin di Sarawak yang berumur 18 tahun dan ke atas.

Anugerah Citra Majalah Sekolah Menengah pula terbuka kepada semua sekolah menengah dari seluruh negeri Sarawak.

Sementara itu, HSPS dan HSTS terbuka kepada semua penulis Sarawak yang telah menerbitkan karya dalam bentuk eceran atau pun buku pada 2022.

See author's posts


Tahanan baharu di Lahad Datu diasingkan

LAHAD DATU: Semua tahanan baharu polis di Lahad  Datu  termasuk tangkapan melibatkan pendatang tanpa izin  akan ditempatkan  sementara  di lokap  Balai Polis Cenderawasih dan  Balai Polis Tungku di Felda Sahabat  di sini, bagi mengawal penularan Covid-19.

Pesuruhjaya Polis Sabah Datuk Hazani Ghazali berkata, penempatan itu bertujuan mengasingkan  tahanan baharu dengan tahanan lokap sedia ada di Ibu Pejabat Polis Daerah (IPD) Lahad Datu.

“Langkah ini juga bagi mengurangkan risiko jangkitan Covid-19 dalam kalangan tahanan lokap seperti terjadi di Lahad Datu sehingga wujud Kluster Benteng LD dan kes di Semporna,” katanya kepada pemberita selepas majlis serah terima tugas Komander Kawasan Keselamatan Khas Pantai Timur Sabah (ESSCom) di sini Jumaat lepas.

Katanya, tahanan baharu di dua lokap berkenaan yang tidak dituduh di mahkamah dan pengesahan keputusan ujian saringan Covid-19 negatif, akan dibebaskan  dengan persetujuan mahkamah.

“Bagi tahanan (yang tidak dituduh di mahkamah) tetapi belum memperolehi keputusan ujian swab atau belum sampai tempoh 14 hari kuarantin akan dihantar ke pusat kuarantin di Bakapit sehingga keputusan COVID-19 diperoleh,” katanya lagi.

Hazani berkata, seramai 107 tahanan lokap sedia ada di IPD Lahad Datu yang telah  menjalani saringan Covid-19 tidak akan dipindahkan dan proses pertuduhan akan dilakukan di IPD berkenaan.

“Mereka akan ditempatkan di IPD Lahad Datu sehingga mendapat pelepasan Kementerian Kesihatan Malaysia sebelum dihantar ke Penjara Tawau,” katanya.

Sementara itu katanya, semua 77 pegawai, anggota dan keluarga polis di IPD Lahad Datu yang menjalani ujian saringan Covid-19 susulan pengesanan kluster itu disahkan negatif jangkitan tersebut.

Sejak kluster tersebut dikesan pada 1 September lepas seramai  14 tahanan dikesan positif Covid-19 termasuk enam tahanan Penjara Tawau yang mempunyai  sejarah  berada  ke IPD Lahad Datu. Terdahulu Hazani yang juga bekas Komander ESSCom menyerahkan tugas kepada penggantinya Datuk Ahmad Fuad Othman, disaksikan Ketua Setiausaha (Pengurusan) Kementerian Dalam Negeri  Datuk Ramlan Harun. – Bernama

See author's posts


Iran harap hubungan dengan Kuwait terus kukuh

TEHRAN: Presiden Iran Hassan Rouhani dalam ucapan tahniahnya kepada Emir Kuwait yang baharu Nawaf Al-Ahmad Al-Jaber Al-Sabah, menyuarakan harapan kedua-dua negara akan terus mengukuhkan hubungan persahabatan yang terjalin selama ini.

Presiden Rouhani juga berharap kedua-dua negara akan menyaksikan kestabilan dan keamanan yang semakin kukuh di rantau ini, lapor agensi berita IRNA.

Emir baharu itu menggantikan Sheikh Sabah Al-Ahmad As-Sabah yang meninggal dunia pada usia 91 tahun di Amerika Syarikat.

Terdahulu, presiden Iran dalam perutusan takziahnya turut bersedih dengan pemergian Sheikh Sabah Al-Ahmad As-Sabah. – Bernama

See author's posts


Rezeki berganda bagi pengusaha kek – Cake Tageh

KUCHING: Hari Raya yang bakal disambut tidak lama lagi memberikan rezeki berganda kepada pengusaha kek.

Antaranya, Pemilik Cake Tageh, Nur Liyana Adam, 29, berkata, Aidilfitri tahun ini dia menyasarkan keuntungan sekitar RM20,000.

Kedainya di Kampung Lintang Jalan Astana di sini menawarkan pelbagai jualan kek yang bukan hanya tertumpu kepada satu jenis kek sahaja.

“Walaupun saya menawarkan pelbagai jenis kek, yang paling mendapat sambutan sekali adalah kek lapis, pavlova, brownie dan kek cawan.

“Seperti tahun lepas, untuk biskut sahaja sebanyak 880 botol terjual, dan harganya adalah sekitar RM30 ke RM38 sahaja.

“Tetapi untuk tempahan Hari Raya akan datang, saya telah menerima tempahan bagi kek lapis dan biskut.

“Pada tahun ini juga merupakan kali pertama saya membuka tempahan untuk kek lapis, dan kek lapis yang saya buat hanya menggunakan bahan-bahan yang premium,” katanya ketika ditemui baru-baru ini.

Ditanya mengenai harga jualan kek, Liyana berkata harga adalah bergantung kepada corak yang diminta pelanggan.

Katanya, perniagaan yang diusahakannya sejak 2010 dibantu oleh suami dan rakan-rakan.

“Dalam pada itu juga, saya turut menggunakan medium media sosial seperti Facebook dan Instagram untuk promosi dan mengambil tempahan secara dalam talian,” katanya.

Oleh NICKELYSON LAKUN

See author's posts


Lesen memandu tempoh 10 tahun mulai 8 Mei

KUCHING:  Inisiatif pembaharuan Lesen Memandu Malaysia (LMM) kepada tempoh 10 tahun yang dilaksanakan Kementerian Pengangkutan kelmarin bakal mempermudahkan orang ramai terutamanya yang tinggal di kawasan luar Bandar.

Menteri Pengangkutan Dato Sri Lee Kim Shin berkata, dasar baharu ini juga memberi manfaat kepada penduduk luar bandar yang tinggal jauh dari pejabat JPJ (Jabatan Pengangkutan Jalan) kerana mereka hanya perlu memperbaharui lesen setiap 10 tahun sekali.

“Ini akan mengurangkan kesulitan dan menjimatkan masa serta perbelanjaan perjalanan mereka,” katanya dalam satu kenyataan semalam.

Lee turut menggalakkan pemegang lesen mengambil peluang memperbaharui lesen memandu dengan kadar yuran khas diskaun 10 peratus yang boleh dilakukan di semua pejabat dan kaunter JPJ mulai 8 Mei.

Katanya, mengenai kebenaran khas untuk pembaharuan lesen memandu Malaysia yang telah tamat tempoh tanpa perlu mengambil semula ujian memandu, beliau berkata inisiatif ini adalah berita baik kepada mereka yang terjejas.

Inisiatif ini menangani cabaran yang dihadapi rakyat Malaysia di luar negara yang tidak dapat memperbaharui lesen memandu berikutan pandemik Covid-19 dan Perintah Kawalan Pergerakan (PKP).

“Mereka mesti mengambil peluang untuk memperbaharui lesen sebelum 31 Disember tahun ini,” katanya.

Pada masa sama, Menteri Pengangkutan Malaysia, Anthony Loke berkata, langkah tersebut adalah salah satu daripada inisiatif pembaharuan Lesen Memandu Malaysia (LMM) yang dilaksana Kementerian Pengangkutan.

Loke berkata mereka yang ingin memperbaharui lesen memandu sehingga 10 tahun juga akan menikmati diskaun 10 peratus.

https://4694ff8df6e829b90f3136add9289c76.safeframe.googlesyndication.com/safeframe/1-0-40/html/container.html “Orang ramai akan dikenakan bayaran yang sama iaitu RM30 setahun, tetapi jika mereka memperbaharui selama 10 tahun sekali gus, bayarannya ialah RM270.

“Ini bermakna mereka hanya akan membayar selama sembilan tahun.

“Mereka yang ingin memperbaharui lesen perlu memastikan baki tempoh sah laku LMM semasa adalah tidak melebihi satu tahun,” katanya pada sidang media di Putrajaya pada Rabu.

Mengenai inisiatif kedua, Loke berkata mereka yang lesennya tamat tempoh pada 1 Januari 2018 juga boleh memperbaharuinya tanpa perlu mengambil semula ujian memandu.

Tempoh kebenaran khas ini hanya sah sehingga 31 Disember dan syarat ujian memandu akan dikenakan semula mulai 1 Januari 2024.

Tambah Loke, inisiatif tersebut mengambil kira Perintah Kawalan Pergerakan (PKP) di sepanjang pandemik Covid-19 serta kekangan dihadapi rakyat Malaysia di luar negara yang tidak dapat memperbaharui LMM masing-masing kerana tidak berpeluang untuk pulang ke tanah air.

“Kedua-dua inisiatif ini akan dikuatkuasakan pada 8 Mei di semua pejabat Jabatan Pengangkutan Jalan (JPJ) sahaja,” katanya.

Loke menambah bahawa inisiatif itu hanya terpakai kepada warganegara Malaysia, dan bukan kepada warga asing yang memegang pas khas seperti kad MyKAS.

Ujarnya lagi, mereka yang ingin memperbaharui LMM juga perlu bebas daripada senarai hitam Polis Diraja Malaysia (PDRM), tiada sebarang sekatan sedia ada yang dikenakan oleh JPJ, dan bebas daripada sebarang penggantungan kerana sabitan atau perintah mahkamah.

Oleh Mohd Neenatul Aizal

See author's posts


Teknologi 5G asas

MENERUSI teknologi 5G, ia bukan sahaja menjadi pengubah keadaan kepada sektor pendidikan malah dapat memberi pengalaman pembelajaran yang lebih bermakna kepada pelajar.

KUALA LUMPUR: Rangkaian generasi kelima (5G) menjadi kunci utama kepada revolusi sektor pendidikan negara khususnya dalam memenuhi keperluan pembelajaran abad ke-21 sekali gus melahirkan generasi yang mampu mengharungi cabaran Revolusi Perindustrian ke-4 (4IR).

Tanpa pelaksanaan 5G, ia pastinya akan menyekat perkembangan sektor pendidikan digital selain menjejaskan aspek pengajaran dan pembelajaran (PdP) masa depan yang boleh membantutkan sesebuah generasi untuk berkembang seiring teknologi.

Bagi memastikan Malaysia tidak ketinggalan dalam melahirkan kelompok baharu ini, pelaksanaan rangkaian 5G di negara ini sudah pun bermula di beberapa kawasan sejak penghujung 2021, setahun lebih awal daripada yang diumumkan sebelum ini.

Timbalan Pengarah Teknologi Pengajaran Pusat Pengajaran dan Pembangunan Kurikulum, Universiti Kebangsaan Malaysia (UKM) Prof Madya Dr Muhammad Helmi Norman berkata, menerusi teknologi 5G, ia bukan sahaja menjadi pengubah keadaan kepada sektor pendidikan malah dapat memberi pengalaman pembelajaran yang lebih bermakna kepada pelajar.

Beliau berkata teknologi 5G akan mewujudkan suasana pembelajaran yang lebih menarik dan interaktif apabila para pelajar serta guru dan pensyarah meneroka teknologi realiti maya, realiti terimbuh, kecerdasan buatandan lain-lain.

Selain itu, menurutnya para guru dan pensyarah juga dapat menerapkan pendekatan baharu dalam sesi PdP dengan menggunakan peranti digital seperti iPad yang dihubungkan dengan 5G, dalam mewujudkan persekitaran pembelajaran masa depan yang lebih menarik seterusnya meningkatkan tahap penglibatan pelajar di dalam kelas.

“Dengan teknologi yang tepat, ia akan menjadikan kita lebih moden. Kami mahu mewujudkan pengalaman yang bermakna dan kenangan yang meninggalkan kesan kepada para pelajar. Dengan 5G, ia sebenarnya membolehkan kami untuk memperkasa pelajar menjadi pencipta dalam ruang yang lebih luas bukan sahaja dalam bilik darjah.

“Dengan telefon pintar pun kita sudah boleh mencipta idea baharu. Sebagai contoh, pelajar boleh menggubah muzik secara digital dalam masa yang singkat. Namun, semua ini tidak akan terjadi kalau 5G tidak ada. 5G ini ibarat asas atau fundamental kepada semua perubahan ini,” katanya, dalam temu bual bersama Bernama baru-baru ini.

Dalam pada itu, Muhammad Helmi berkata, teknologi 5G juga akan menjadi pemacu dalam melahirkan ramai siswazah dan pekerja yang mempunyai kemahiran dalam teknologi digital terutama dalam era pascapandemik.

— Bernama

See author's posts


Kesemua projek sakit dahului jadual

KUCHING: Kesemua projek sakit telah dikontrakkan kepada kontraktor penyelamat dan semuanya mendahului jadual.

Perkara itu disahkan oleh Timbalan Menteri Infrastruktur dan Pembangunan Pelabuhan (Pembangunan Infrastruktur) Ir. Aidel Lariwoo pada sidang media sejurus selepas majlis perasmian Persidangan Pengurusan Aset Fizikal dan Infrastruktur di sini, hari ini.

“Pembinaan Jambatan Marudi bakal siap menjelang 2025.

“Dengan kos RM116.5 juta projek itu bermula pada Oktober 2022 dan mengambil masa 24 bulan untuk disiapkan.

“Alhamdulillah kerja-kerja pembinaan berjalan lancar dan mendahului jadual,” jelasnya.

Untuk rekod, jambatan merentasi Batang Baram sepanjang 650 meter dengan jalan dua lorong sehala itu kelak akan menyingkatkan perjalanan di antara Miri dan Marudi.

Selain memudahkan pengguna terutama pelancong yang berkunjung ke Marudi atau meneruskan perjalanan ke Taman Negara Gunung Mulu melalui jalan darat dari Marudi.

Menjelas lanjut, beliau berkata, berdasarkan keseluruhan projek sakit kerajaan negeri menyasarkan sifar projek sakit menjelang akhir tahun ini.

Oleh Azreen Keria

See author's posts